Joxan Artze, oroitzapen batzuk – Inon izatekotan\nJoxan Artze, oroitzapen batzuk\n2018(e)ko urtarrilaren 19a by Juan Luis Zabala\tLeave a Comment\nUsurbilgo Noaua aldizkariak gehigarri bikaina eskaini dio Joxan Artzeri. Ohore bat izan da artikulu honekin parte hartzea:\n2000 edo 2001 urtearen bueltan hitz egin nuen lehen aldiz aurrez aurre Joxan Artzerekin, Santuenea auzora bizitzera joan berri nintzela. Akaso aurretik, kultura arloko kazetari lanetan, telefonoz hitz egina izango nintzen harekin, baina gogoratzeko moduko harremanik izan gabeak ginen.\nSantueneko zubia pasatu berria zuen berak, eta ni pareko janari dendara nindoala uste dut, erosketak egitera. Nik ezagutu egin nuen, jakina, nola ez ba! Joxan Artze! Ez nuen uste, ordea, berak ni ezagutuko ninduenik. Horregatik, ikusi nuenean ez nuen hari kasurik egiteko asmorik. Baina berak egin zidan kasu, ni ezagututa, adeitsu eta abegikor, adiskide hasieratik, eta aspalditik ezagutuko banindu bezala hitz egin zidan. Hika mintzatu zitzaidan eta neuk ere halaxe egin nion, naturaltasun osoz.\nBizpahiru urte geroago, 2003ko udaberrian, berak egin zidan Jesus Mari anaia zendu berriari buruzko liburua idazteko enkargua. Eskertu nion konfiantza, eta berehala hasi ginen lanean. Nire sinadura du Jesus Mari Artze, ttakunaren esku isila liburuak (Zumarte, 2003), baina Joxan eta bion artean idatzi genuen neurri handi batean; edo, beste modu batera esanda, neuk idatzi nuen baina Joxanek gidatuta, zuzenduta eta behar nuen guztian lagunduta. Azken muturreraino eta azken xehetasuneraino lagunduta, jakina, Joxanekin lan eginez gero, izan ere, ezinezkoa baitzen azken muturreraino eta azken xehetasuneraino iritsi gabe gelditzea.\nGogoan dut bazkalondo batean Joxanen etxera lanera joan eta konturatu ginenerako afalordua ondo pasatua genuela, eta lotarakoa ere ondo iritsia. Baina ez pentsa nitaz arduratzen ez zenik edo bihotzik gabe esplotazen ninduenik. Gustatzen zitzaion ni Patrira berarekin bazkaltzera eramatea, ondo zainduta senti nintzan. Gustatzen zitzaion ni gustura ikustea.\nJesusen biografia idazterakoan familia ere ezagutzeko eta tratatzeko aukera izan nuen, batez ere Beatriz Azaldegi, Jesus zenaren alarguna, eta oso oroitzapen goxoak gordetzen ditut harreman hartaz. Pena handia hartu nuen 2008an Xanpol Harreguy hil zela jakitean, Joxean eta Jesusen arreba Txaroren senar zena.\nDozena bat urte da Usurbilen bizitzeari utzi nionetik, eta aitortu behar dut harrezkero ez dudala harreman askorik izan ez Joxanekin ez haren ingurukoekin. Joxani pare bat bisita egin dizkiot hala ere tarte horretan. Batean, argazki batzuk atera nizkion etxeko egongelan, bere poemak ordenatzeko arotz bati enkargatu zizkion panelen ondoan. Bestean, duela lau urte, Berria egunkarirako elkarrizketa egin nion, heriotzaren ataria dugu bizitza eta Bizitzaren atea dukegu heriotza (Elkar, 2013) liburu argitaratu berriei buruz. Sekulako lanak hartu ondoren, lortua zuen idatzita zeukan poema mordoaren zati bat behintzat ordenatu eta argitara ematea. Dena den, uste dut argitaratu gabe ere geratu zaiola pila handi bat.\nAdeitsu eta abegikor hartu ninduen bisita horietan ere, beti bezala, eta Himalaiako tea hartu genuen elkarrekin, etxeko leihotik Zubietako erraustegia egiteko aukeratutako lekua erakutsi eta proiektu horren burugabekeriari buruzko komentarioak egiten zizkidan bitartean.\nAdeitsua eta abegikorra zela esan dut. Baina oso koherentea ere bai, azken muturrerainokoa eta azken xehetasunerainokoa horretan ere. Eta oso zorrotza; zorrotza bere buruarekin lehenik eta batez ere, eta besteekin ere bai, hala izan behar zuela irizten zionean. Badut txorakeria bat dirudien arren zorroztasun hori ondo erakusten duen oroitzapen bat. Euskaldunon Egunkaria-ren itxieraren aurka zegoen Joxan, eta erakutsi behar zen lekuan ere erakutsi zuen hori, nagirik gabe. Baina ez zuen batere gustuko langile ohiok, itxieraren aurka protesta egiteko, Egunkaria aurrera! leloa idatzita zuela atera genuen bisera, “guztiz yankia” zelako. Egunero galtza bakeroak janzten ditugunoi zer pentsatua eman beharko ligukeen anekdota txiki hori da Joxan Artzerengandik gordetzen dudan oroitzapen partikukar eta kutunenetako bat.


Etxebestez jositako herria - Gipuzkoako Hitza\nEtxebestez jositako herria\n2020, apirilak 10 Albisteak, gipuzkoa, Gizartea, Kultura 612\nDiru faltagatik gelditu behar izan zuen Patrizio Etxebestek Bergarako etxean sartuta oporretan. Gaur egungo itxialdiak ez dauka zerikusi handirik Aupa Etxebeste! filmarekin, baina filmen itxura dauka bizi dugun egoerak. Asier Altuna eta Telmo Esnal zuzendarien filma herrian bertan jazotzen dela aprobetxatuta, horixe hartu du erreferentzia gisa Bergarako Euskaraldia batzordeak. Herritarrek etxean grabatutako bideoak batzen ari dira, #bergararroketxebeste traolarekin, www.bergararroketxebeste .eus webgunean. Eta ez da kasualitatea Euskaraldiak bere gain hartu izana egitasmoa.\nIzatez, herri euskalduna da Bergara. Hala erakusten dute Soziolinguistika Klusterraren kale erabileraren datuek: 2018an, Euskaraldiaren ostean, %54k erabiltzen zuten euskara; 2017an, berriz, %43k. “Adin tarte guztietan igo zen euskararen erabilera”, azaldu du Asier Kortabarria Bergarako Euskaraldiaren dinamizatzaileak. “Orain arteko neurketetako daturik onenak dira”. Duela bi urte, bergararren ia herenek parte hartu zuten Euskaraldian, 3.400 pertsona inguruk. Kortabarriak datu hori aipatu du herrian euskaldunen kopurua zenbatekoa den erakusteko. “Handia da hitz egiten dutenen eta ulertzen dutenen kopurua”.\nEuskararen kasuan, ordea, baieztapen askok izaten dute baina bat atzetik. Gazteen artean baxuagoa da erabilera; gizonezkoen artean, batez ere. “36 eta 45 urte artekoen hirutik batek hartu zuen parte Euskaraldian”, azaldu du dinamizatzaileak. “Eta, 16 eta 25 urtekoen artean, lautik batek bakarrik”. Aspalditik begiz jota daukate gazteen artean euskarak duen erabilera apala. “Nigandik hasita, euskara ez dugu erabiltzen ahal dugun beste”. Gazteez gain, beste eremu batzuk ere jomugan izan zituzten orain bi urteko Euskaraldian; lan mundua eta kirola, kasurako.\nAurtengo Euskaraldirako plangintza diseinatzen hasita zeuden jada Bergaran. Hainbat taldetan banatuta, erakundeekin zein norbanakoekin batzen ari ziren. Euskaraldia urte osora hedatzea zuten xede, ez zedin izan hamabost eguneko kontua soilik. “Sortzen diren hizkuntza ohituren aldaketa horiek denboran zabaltzea da helburua”, zehaztu du Kortabarriak. Orain arteko bileretan gertatu izan zaie Euskaraldiaren gaia aipatzea eta “a, baina hori abenduan da!” entzun behar izatea. Bilera eta bilera artean, koronabirusak hankaz gora jarri du dena.\nCOVID-19ak eragindako itxialdia hasi aurretik, jada buruari bueltaka ari ziren sustatzaileak. Euskararen ezaugarri onak goratzeko bideo bat prestatzen hasita zegoen Kortabarria bera. “Irudiak behar nituen bideoa osatzeko, baina, bat-batean, ezin nintzen kalera atera”, zehaztu du Euskaraldiaren dinamizatzaileak. Osasun krisia, ordea, aukera bilakatu zen: “Itxialdia eta Bergara batzeko, Etxebeste baino hoberik ez dago. Aitzindariak izan ziren”. Bergararrak jada hasita zeuden edukiak sortzen. Udal musika bandak, esaterako, bideo bat grabatu zuen bakoitza etxean bere musika tresna joz. Bateko eta besteko edukiak biltzeko erabaki zuten #bergararroketxebeste traola erabiltzea.\nSare sozialetan begiratuz gero, beraz, dagoeneko eskuragarri daude Bergarako artistek eta artista ez direnek ekoitzitako ikus-entzunezkoak. Eta, edukiak sare sozialetan zabaltzeaz gain, webgune bat ere atondu dute bideo horiek guztiak batzeko. Beraz, www.bergararroketxebeste.eus webgunera sartu besterik ez dute bergararrek, herrikideen lanak ikusi ahal izateko.\nEuskarazkoak izatea, hori da edukiei jarri dieten muga bakarra, eta horrek ere badu bere garrantzia. “Gaztelaniazko edo ingelesezko edukiak dira nagusi sarean. Euskara bigarren mailan da Interneten”. Proposamen guztientzat zabalik da atea: kontzertuak, antzezlanak, dantzak… Guztiak izango dira ongietorriak. Jadanik ikusgai daude, besteak beste, trikitilarien pieza batzuk eta Moises Aspiazu dantza taldekoen dantza emanaldi bat. Pixkanaka eduki gehiago edukitzea espero dute.\n“Egia esan, ez daukagu helburu zehatzik”, onartu du Kortabarriak. “Euskarri bat eskaini nahi genuen herritarren sorkuntzari, imajinazioari eta gogoari erantzuteko”. Izan ere, dinamizatzailearen ustez, COVID-19ak eragindako itxialdia arintzeko balioko dute eduki horiek guztiek. Sortzen ari diren lanak gordetzeko asmoa daukate, gainera. “Egunen batean berriz ikusteko eta ‘itxita egon ginenean hau dena lortu genuen’ esateko”. Erdi txantxetan, umore giroan, gaineratu du bideoak egiten ari diren haur askok lagunen esanak entzun beharko dituztela urte batzuk barru.


EH Bildu: �Onkologikoaren etorkizuna sare publikoak bermatuko luke� - GARA\n«Borondate politikoa» izanez gero, Donostiako Onkologikoa sare publikoan sar daitekeen iritzia du EH Bilduk. Hala adierazi zuen atzo alderdiak zentroaren atarian. Bide batez, agerraldia bertako langileak babesteko baliatu zuten, proiektuaren etorkizuna lehenbailehen argitu dadin borrokan ari baitira. Esaterako, asteartean abiarazi zituzten sarrera nagusian elkarretaratzeak; egunero egingo dituzte (07.45ean eta 14.50ean).\nRebeka Uberak hartu zuen hitza, baina legebiltzarkidearekin zeuden, besteak beste, Ainhoa Beola eta Marian Beitialarrangoitia, «Politika antisozialen aurrean Emergentzia plana» zioen pankartaren atzean.\nIñigo Urkullu lehendakariak aurkeztutako aurrekontuak kritikatu zituen, eta eskatu zion hauetan islatu dezala Onkologikoa Osakidetzan txertatzeko asmoa, eta aintzat har dezala Lakuaren eta Kutxa Fundazioaren arteko akordio ekonomikoa aurten iraungitzen dela. «Hau da une aproposa», iritzi zion. Estatus aldaketa honek, EH Bilduren ustez, zentroaren etorkizuna bermatuko luke, baina ohartarazi zuen txertatzea ez dela gauzatuko jeltzaleek ez badiote «kontulariarena» egiteari uzten. Horregatik «borondate politikoa» eskatu zuen Uberak.\n«Osasunarekin ezin da negoziorik egin -adierazi zuen-. Lehentasuna pertsonak dira, ez zenbakiak koadratzea». Zentzu honetan, kudeatzaile berrien izendapena aipatu zuen, aholkularitza funtzioa bete arren, lantalde honetako zazpi kideetako lauk Madrileko ospitale pribatu batean egiten baitute lana eta «ikuspuntu soziala baino, ikuspuntu ekonomikoa» izatea leporatu zien.\nIzendapen hauei zuzendari nagusia den Almudena Moreno erantsi behar zaie. Enpresa pribatutik datorren ekonomialari honek iazko azarotik dauka ardura hori.\nLangile eta sendagileek orain aste batzuk egin zuten bezala, Uberak ere Onkologikoaren betetze maila oso behean dela ohartarazi zuen atzo. Zentroak orotara 75 ohe ditu, 52 logelatan banatuta, eta okupazioa urtarril eta otsailean %30 ingurukoa izan da. Datu hauen harira, Osasun Sailari leporatu zion zentroaren «potentzialtasun eta erreferentzialtasunari» etekinik ez zaiola ari ateratzen.\nEAJk AHT eraikitzen jarraitzeko dirua inbertitu duenez, EH Bilduk uste du ezin dela ekonomiaren aitzakia erabili. «Hori iruzurra litzateke», esan zuen.\nKutxak Gizarte Ekintzan aurreko egunean adostu zuen %60ko murrizketa kritikatu zuen EH Bilduk, eta honek Onkologikoan izan ditzakeen eraginez galdegin zuen.


Adurren jaiotza - MeitaiMaitie | Portabebés y Crianza\nLortu det azkenean Adurren etorrerari buruz idazteko tartea!\nHaurdunalditik hasiko naiz. Dena normal eta ondo joan zen, betiko errebisioekin, baino bigarren hiru hilabetekoan bronkitis batekin hasi nintzen. Haurdun zaudenean hobe denez medikaziorik ez hartzea, inaladore pixka bat jarri zidaten eta listo, baino pixkanaka konplikatzen joan zen. Zumarragan egon nintzen ingresatua, oso itota egon nintzen. Azkenean neumologoarengana joan nintzen. Antibiotikoa, inaladorea, denetarik, baino zortez, denbora eman zidan erditzerako errekuperatzeko.\nBai Peru eta baita Dina ere atzeratu egin zirenez, lasai asko geunden Ander eta biok, 36. astean. Ezer gutxi prestatuta, dena prestatzeko bidean, baino lotu gabe.\nEmaginekin hitz eginda geunden, baino emagin bakarra genuen momentuz. Elisa, gure laguna, prest zegoen, baino bigarren bat falta genuen, Nerea osteopata ere etorriko zen laguntzera, eta Ruth, lagun bat ere, gehien bat umeen kargu egiteko. Baino gainontzean dena prestatzeke: dilatazio piszina jasotzeko, arropak prestatzeko, erditzerako izara eta toallak ere prestatzeke.\nUrtarrilak 23-24-25ko asteburua libre genuen. Peru eskolan jaso, traste guztiak furgonetan sartu, surfeko taula, neoprenoa… eta Bizkaia aldera joan ginen. Sopelan zerbait hartu eta El Molinon afaldu genuen. Ondoren Sopelako La Salvaje hondartzako goiko parkinean aparkatu eta lotara.\nGauean, 4:30ak aldera likidoa galtzen nuela ikusi, eta segituan konturatu nintzen likido anmiotikoa zela. Baino 36+4 nago!!!! Anderri esan nion, eta kontrakziorik ez nuenez, goizera arte itxarotea erabaki genuen. Anderrek lo egin zuen, nik ezer gutxi. Goizean elkarrekin gosaldu, eta Elisari deitu genion.\nHainbat gai zeuden, likido amniotikoa izango ote zen edo ez, ospitalera baiztatzera joanez gero bertan ingresatuko ninduten, eta etxera joan nahi izanez gero paperak sinatuta izan beharko luke, ez genuen bigarren emaginik, ez nengoen 37. astearen barruan, etxean erditu dezaket?\nZalantza guztiak airean genituenez, Zarautza abiatu ginen, Elisaren etxera, harekin hitz egin, eta gauzak argitu eta erabakiren batzuk hartzeko intentzioz. Bidean negar batzu bota nituen, eta bitartean, oraindik kontrakziorik ez!!!\nElisaren etxean, pHaren proba egin zidan, jakiteko likidoa anmiotikoa zen edo ez, eta bai, base eman zuen, likido anmiotikoa.\nBestetik ez nekien Estreptokokon erantzuna ere, nahiz eta etxera joanez gero, jakin nezakeen laborategien webgunean sartu ezkero.\nTakto bat egiteko eskatu nion, eta 2 zm dilatatua nengoen, lepoa %80 ezabatua eta oso faborable.\nBeraz denbora limite bat nuen ospitale batetara joateko, poltsan fisura nuelako, baino ez nuen kontrakziorik, eta ez genuen bigarren emagin baten segurtasuna, beste ekipoa emakume bat erditzen jartzeko zain zeudelako.\nZer egin? Nora joan? Etxera? Ospitalera? Mendarora deitu genuen ea Julene, Amaneko emagin laguna guardian zen, baino ez zegoen.\nNahaste guzti honen erdian etxera joatea erabaki genuen, eta ea zer gertatzen zen.\nElisaren etxetik ateratzeko momentuan Elik dei bat jaso zuen, Jeru zen, Dinaren erditzean egon zen bigarren emagina, Adurren erditzean ez zela egongo esan zigun aldez aurretik, famili gai batzuengatik,, eta ezin zuelako ziurtatu libre egotea, baino asteburu hori hain justu libre omen zuen, eta behar izanez gero hor egongo zela esan zion Elisari.\nMomentu horretan dena aldatzen hasi zen. Etxean erditzeko aukera bazegoen.\nEtxera joan ginen, estreptokokoa eta azken analisiak bidali nizkion Elisari, dena ondo eta negatibo.\nSiesta egitera igo nintzen ohera. Bitartean Ander etxea prestatzen egon zen. Tximiniko kristala garbitu, etxea berotu, maindire eta toallak prestatu, empapadoreak, manta elektrikoak.\nArratsaldeko 7ak aldera esnatu nintzen, bi kontrakziorekin. Behera jaitsi nintzen eta kontrakzioekin jarraitzen nuen.\nErditzerako prestakuntza, prestatze fisikoa, mugimenduan oinarritua egin nuen, beraz, pelotan eseri eta mahaian jarri nintzen pelbia mugituaz, asimetrian eta abestuaz. Orduan 9 minutuero hasi nintzen izaten kontrakzioak. Anderrek denei deitu zien eta Nerea iritsi zen lehenengoz, osteopata (Dinaren erditzean ere egon zen). Nereak berak ni ukitu beharrean, Anderri esan zion zer eta nola egin behar zidan egin beharrekoa. Azkenean, Adurren erdia nerea delako baino beste erdia berea, eta Anderren ukituarekin segituan hasi ziren kontrakzioak efektiboagoak izaten.\nPoz pozik sentitzen nintzen. Goiza erraza izan ez bazen ere, zalantza behiegi eta erabakiak hartzeko momentua izan zen. Jaruren plan aldaketarekin batera, gure plana ere aldatu zen, eta Jerurekin gainera, Dinaren erditzean egon zen Emagin berarekin!!!\nKontrakzioak gogorrak ziren, baino jasangarriak erabat. Nere burua ez zegoen minean kontzentratua sufrimendura eramanaz, alderantziz, mugimenduan kontzentratzen nintzen eta beste modu bateko mina izaten nuen, eramangarriagoa.\nPixkanaka denak iristen joan ziren. Han ginen danak, Pero eta Dinarekin batera, telebitza ikusten ari zirela, eta nik kontrakzioak ez nituenean nirekin ere tarteka hitz egiten. Elisa eta Jeru, gauzak prestatu, Adurren bihotza entzun, tentsioa neurtu, eta Nereak nola lagundu adierazten zion bitartean. Ruth umeak eta etxeko gaiak lotzen. Erabat lagun artean. Denok lagu. Denekin banaka erlazio berezi batek lotzen gaituelako Ander eta ni. Zoragarria!!!\nHan geunden denok, Adur etorri zain, gertaera zoragarri horren zain, partekatzeko aukeraz gozatzen.\nTarteta te pixkat hartzen nuen, nere “tea”. Amak Sheffield-etik ekarritako nire Yorkshire Tea maitea.\nOrduak aurrera joan ahala, kontrakzioak gogorragoak zirenean 4 hanketan jarri nintzen pelotarekin tximini parean. Dinaren erditzea tximiniaren parean izango zela amestu nuen, baino ez zen horrela izan, baino ¡oraingoan bai! Ordurako, konturatu ez banintz ere, Peru eta Dina lotan zeuden.\nKontrakzioak geroz eta gogorragoak ziren, komunera joan nintzen, bueltakoan gerritik behera arroparik gabe geratzeko esan zidaten\nMugimenduan jarraitzen nuen, asimetrian baino geroz eta gogorragoak ziren.\nKontrakzioen momentuan nerekin batera besteren batek uuuhhh esateko beharra nuen, eta besoetan, nere aurrean presioa izateko beharra, nik indar egiteko, asko-asko laguntzen zidan horrek.\nMomentu batean, horrelako kontrakzio gogorrak ziren, blokeo moduko bat izan nuen: ez nuela hori bizitzen egon nahi, ez nuen han egon nahi…\nElisak takto bat egin zidan, eta reborde bat nuela esan zuen. Bapatean Dinaren erditzearen oroitzepanak etorri zitzaizkidan eta blokeatu egin nintzen, orduan bezala. Elisak hitz batzuk esan zizkidan: “hau ez da Dinan erditzea, mesedez”. Eta hanka ezkerra lurrean jartzeko esan zidan, ni 4 hanketan nengoen eta, belaunetan, eta belaun ezkerra altxa eta hanka jarri nuen.\nPostura hartan hurrengo kontrakzioa erabat ezberdina izan zen, oso gogorra, eta zerbait aldatu zen barruan. Dirudienez buila ere oso ezberdin egin omen nuen. Eta Elisak ¡burua bertan zela esan zuen!\nMakurtuta jartzeko gogoa nuen, Ander puff-an eseri zen, Dinaren erditzean egon ginen moduan, eta besapeetatik heltzen zidan.\nNere parean ispilua jarri zuten, eta hurrengo kontrakzioan indar egiteko gogoa izan nuen, eta hor agertu zen Adurren burutxo zatitxo bat, bere ilearekin.\nHurrengo kontrakzioan bero-erre hori sentitu nuen Banekien hurrengoan Adur aterako zela!!!\nPozik nengoen, indarrez betea eta deskantsatzeko tarte bat hartu nuen arnasa hartuaz.\nParean Nerea nuen, ispilua helduaz, eta irribarre egin nion, Elisa eskuinean, eta Ruth, ezkerrean Jeru, atzean Ander Pena umeak lo zeudela, gehien bat Peru, Dinaren erditzean egon zelako, estea moztu zuelako\nEta deskantsua izan ondoren bapatean azken kontrakzioa hasi zen arnasa hartu nuen, pozaren pozez, Nereari begirada bat bota nion, “banoaaaaa” esanez, eta munduko indar guztia elkartuaz indar eta buila egin nuen.\nGau erdiko 1:17tan Adurren burua atera zen, eta konturatzerako gorputza ere kontrakzio berean, eta Elisaren hitz horiek entzun nituen, Dinarenean bezela “quien va a coger a este precioso niño?” Eta besotan hartu eta nere gainean jarri nuen segituan toalla beroekin tapa zuten, eta Elisak bere bizkarra igurzteko esan zidan. Segituan negar egin zuen Adurrek.\nDenok pozik, Jeru eta Elisa gu zorionduaz, Ander erabat hunkitua, Ruth eta Nerea poz-pozik\nPixka-batera plazenta atera zen kontrakzio batean eta sofara pasa zidaten.\n4 puntutxo eman zizkidaten barruan, 24 egun aurreratu zen, eta masaje perineala egiteko denborik ere ez nuen eta izan. Handik gutxira Adur titira heldu zen.\nAfaltzeko zerbait prestatu zidaten, eta han geunden, lagun talde polita, Adurri ongi etorria ematen.\nOdol jarioa kontrolatu, tentsioa eta komunera joan ondoren, ordu pare batetara etxean geratu ginen lasai lasai etxekoak eta Ruth. Ander lotara joan zen bi zaharrenekin, ni sofan geratu nintzen lotan, eta Ruth nerekin geratu zen salan.\nHurrengo goizean 5 ginen!!! Peru esnatu zen, salara jaitsi eta Adur ikustera etorri zen, sinistu ezinik ondoren Ander eta Dina\nAnderrek gosaria prestatu zuen, eta hortxe, salako mahaian gosaldu genuen 6ak erditu eta 7 ordutara!!!!\nHurrengo arratsaldean Elisa etorri zen odol jarioa kontrolatzera, tentsioa eta listo.\nHasera nahaspilatsua izan zen, baino bizitza horrela da, eta badaki baliabideak jartzen gure aurrean, Jerurekin gertatu zen moduan. Eta nere gorputzak ere erreakzionatu zuen aukera horri heltzeko. Jeru igande-arte zegoen libre, eta denbora tarte horretan erditu nuen.\nErditze oso ezberdina izan zen. Eta nere ustez nere jarreragatik batez ere. Dinarenean beldurra ere bazen nere aldetik baino honetan gain, nere burua minean zegoen, eta minetik sufrimendura joaten nintzen, garrasi egiteko modua ere ezberdin zen, oso tonu agudoan.\nOraingoan ezberdina izan ez. Ez nuen beldur hori eta kontrakzioetan, banuen zer egin ez dakit nola adierazi… Kontrakzioa azkenean denbora motz bat da, baino hor zaudenean horren motz ez dan denbora tarte bat, eta banuen zertan pentsatu edo zertan eman momentu gogor eta brutal hori: MUGITZEN, asimetria mantentzen, klasean esaten ziguten moduan, pelbia goitik irekitzen, behetik irekitzen eta horrek asko lagundu zidan nere atentzioa minetik sufrimendura ez joaten eta honek dena aldatzen zuen eta aldi berean dilatazioa errazten ari nintzen, plano bakoitzean zabalduaz pelbia, leku gehiago emanaz Adurri\nMiloi bat esker Elisa eta Jeruri lehenik. Lehenik duela 3 urte, etxean erditu nezakeela sinesteagatik, nahiz eta zesarea bat izan aurretik.\nElisa duela 7 urtetik dugu lagun, eta beti beti beti hor egon da, denetarako eta beti bere lekuan, nahiz eta Adur jaio aurreko asteak oso onak ez izan.\nEta Jeru ere, berriro ere berarekin erditu ahal izatea opari bat izan da. Eta baita ere ondorengo rebisioak berarekin egitea Urnietan. Nere bi txikiek zu aukeratu zaituzte erditzerako!!! Zerbaitegatik izango da…\nOndoren Nereari, bi erditzeetan, familia eta dena utzi eta gurera etorri delako laguntzera edozertan. Bere jakituria guztiarekin!!!\nRutheri, larunbatean kuadrila plantatuta utzi eta umeekin egotera etorri zelako. Eta ondoren denetan lagundu.\nEta erditze aurreko prestakuntzari eskerrak, klaseetan izugarri ikasi zuelako nere pelbiaz eta zoru pelbikoaz, eta ikusitako eta landutako herramientak pila lagundu zidatelako erditzean. Benetan oinarrizkoa iruditzen iruditzen zait haurdun dagoen edozein emakumearentzat gorputza eta mugimenduak ezagutzea, erditzearen kontzientzia izateko. Horrenbeste errazten dute dilatazioko brutalidadea, eta expulsiboa, eta mina…\nEta azkenik, baino ez azkena delako, Anderri, bi erditzeetan sistema guztia sostengatu duelako, emaginekin hitz egin, erabakiak hartu, nerekin egon, umeekin egon, gauzak prestatu, etxea prestatu, neri lagundu, dena!!!!!! Eta etxean erditzera animatu izanagatik ni Dinaren haurdunaldian. Ni baino lehenago berak sinistu zuelako etxean erditzeko gai nintzela.\nEta, noski, 3 seme-alaba zoragarri eman dizkidalako.\n– Aktore Pintzipala: Adut\n– Bigarrena: Gloria, ni\n– Laguntzaile nagusia: Ander (aita)\n– Laguntza Teknikoa: emaginak: Elisa eta Jeru\n– Laguntza emozionala: Nerea Etxaide\n– Logistika laguntza: Ruth


Atzerriko Letretan eta Hizkuntzetan diplomatua, Tourseko Unibertsitatean Atzerriko Hizkuntzetan eta Nazioarteko Merkataritzan Master bateko tituluduna, Espainian hasi nuen nire ibilbide profesionala, komunikazioaren eta marketinaren arloan.\nBordelera bueltatuta, 2007an, export manager izan nintzen ikusizko ekoizpeneko enpresa batean; gero, ibilbide profesionalaren norabidea aldatu nuen, eta, Iparraldean instalatuta, nire kontura lan egin nuen irudiaren sektorean ia 10 urtez.\nMugaz gaindiko inguru batean bizi nintzenez, gure Euskadi-Akitania lurraldearen barruko harremanetan eta trukeetan parte hartu nahi nuenez eta kultura-aniztasuna gogoko dudanez, 2018an, berriz ere ikasten jartzea erabaki nuen, eta Pau eta Pays de l'Adour Unibertsitatearen (UPPA-Baiona) “Mugaz gaindiko eta lurralde arteko lankidetza” masterra egin nuen.\n2020an, proiektuetako teknikari hasi nintzen Euskampus Fundazioaren lantaldean, Oceani3 mugaz gaindiko unibertsitate arteko proiekturako, eta, 2021ean, Mugaz Gaindiko Lankidetza Laborategien programan kolaboratzen hasi nintzen.\nMiriam Ruiz Yaniz\nGlória Nunes Rodriguez


RUZOS DE BEIRAL\nNik ez nuen Ruzos de Beiral ezagutu, baina hartu-eman handia izan nuen haren iloba Evaristorekin, Oubellen bizi zenarekin, aintzira baten ondoan, lokatz berde bat neguko euriekin betetzen denean urkietaraino ailegatu, Nosteko bidea estali, eta lehen lihotzeak ziren eta orain belaze eta artalor diren lurrak pulunpatzen dituena. Nosteko bidea Focayko trikuharriaren azpitik pasatzen da, eta han mairu mardul bat egoten da, gorriz jantzita, altxor bat gordetzen; eta Empalmeko maragatoak, Pedro Nistalek, hiru alaba potolo askoak zituenak, kontatzen zuen nola behin mairua bidera atera zitzaion, artean ardoa zahagietan ekartzen zuenean, eta nola urrezko pitxer bat betetzeko eskatu zion. Mairuak segituan edan, korrok egin eta ardoa laudatu zuen, larruak ematen duen zaporeagatik akatsik batere aurkitu gabe, Valle-Inclán-ek esaten zuenez, gaztelak jotzen zuenean Farruquiño Montenegrori hain ezatsegina zitzaion zapore huraxe. Mairua ordaindu gabe itzuli zen bere gordelekura, eta horrek ederki amorrarazi zuen Nistal. Urte batzuk igaro ondoren —Nistal ordurako zahartuta zegoen— trikuharriaren ondoan ikusi zuten auzoek, makila airean astintzen, mairuari irain egiten eta pezeta bat eskatzen behinolako pitxer ardo harengatik.\nRuzos kanaberako arrantzale fina izan zen, baina besteek sekretu propioak zituela sinestea nahi zuen, likore bitxiak-edo zizarea bigundu eta ateratzen zuen perfumearekin amuarraina erakartzeko. San Froilánetan hungariar batzuei erosi zizkiela esaten zuen, eta bide batez hungariarrek barraskiloak maneatzen erakutsi ziotela. Barraskiloak jateko onak zirela aditu nuen estreinako aldian Oubelleko apaizari aditu nion. Zera esaten zion nire osabari:\n— Hire lagun horrek, Ruzosek, barraskiloak jaten ditik. Horrelako gauzak aitortu egin beharko liratekek, kontxo, seigarreneko bekatuak bezala!\nNire osaba Xuxtok, apaiza bera ere, eta Madrilen egona, eta «Apolo»ra kupletistei aditzera eta zezenketak ikustera joandakoa, barraskiloen saltsa pikantearena defendatzen zuen. Oubelleko abadeak hemen ezin aipa nezakeen hitz batez erantzuten zuen.\nRuzosek, lagunartean zegoenean, kontatzen zuen nola lortu zuen amuarrainaren bizitza ulertzea, haren lan eta atsedenak, maitasunak, bizioak. Hitzarekin, hots, amuarrainen hizketarekin, arrantzatzea ere lortu zuela esan ohi zuen.\n— Izan ere, zer komeni zaien esaten baitakit!\nEta haren iloba Evaristok esan zidan behin, amuarrain bat txistu eginez harrapatzen ikusi zuela Ruzos Bañoko putzuan. Ruzos txistuka hasi zen erreka bazterrean, sahats batzuen ondoan. Noizean behin txistu egiteari utzi eta matxinsalto bat jaten zuen, amuarrainari beste bat botaz. Amuarraina hurbiltzen hasi zen, ia bere burua estaltzeko urik ez izateraino. Ruzosek matxinsalto gehiago bota zizkion. Amuarrainak jan egin zituen. Ruzosek txistuka jarraitu, eta amuarrainak erantzun. Halako batean, Ruzosek eskueran zuen haritzezko kako bat, alegia, hortz zorrotzak zituen hiruko urkila bat, amuarrainari sartu eta lehorrera atera zuen.\n— Amuarrainak negar egiten zuen —esan dit Evaristok. Baina osabak buruan jotzen zion oihu eginez:\n— Ah, astapotroa, astapotroa!\nRuzosek, arrantzarekin, hondoa jo zuen. Behin esan zuen amuarrainen zientzian gehiago sakontzeko errekan egin behar zuela lo. Eta halaxe egin zuen. Biharamunean ahituta agertu zen, eta handik hilabetera hil zen. Ilobak burua astinduz aleluia bat esan zidan:\nDiz que el pescador de caña\npierde más que lo que gana.


Zapalduon antzerki formazioa | AMS Mundu Solidarioa\n← Aste hauetako ekintzak\nDonde no hay mata no hay patata_Bihar_Mañana →\nZapalduon antzerki formazioa\nPublicado el 30/10/2014 por amsmundusolidarioa\nHemendik gutxira Debagoienan, Mugimundu Antzerki Taldeak, Elkarhezitzenekin elkarlanean, Zapalduon Antzerki Formazioa antolatu ditugula jakinarazteko idazten dizugu eta bertan parte hartzera gonbidatu nahi zaitugu. Aspalditik genbiltzan honakoa inguruan egiteko gogotsu eta badakigu teknika hauek ikasi eta beren lana edo ekintzetan erabiltzeko gogoa duten pertsonak badirela. Tailerra Eskoriatzako Ibarraundi Museoan izango da.\nFormazioa arretaz prestatu dugu eta ondorengo jarduerek osatzen dute: sarbide gisa saio teoriko praktikoa azaroaren 7an, eta Zapalduon Antzerkiko metodologian tailerra azaroaren 8, larunbata eta 9, igandean.\n19:00-21:00 SAIO TEORIKO-PRAKTIKOA. Pertsona orori zuzenduta. (saio irekia)\n11:00-14:00 eta 16:00-19:00 Zapalduon Antzerkian FORMAZIOA (aurretik izena emanez)\nFORMAZIOA DOAKOA da baina parte hartzaile kopurua MUGATUA, beraz,\ninteresa baduzu mesedez, lehen baino lehen\nOsa ezazu izen emate formularioa:\nKartelak eta formazioari buruzko informazio osagarria atxikitzen dizugu.\n699 909 503 (Blanka)\nZapalduon Antzerkia iraultzarako entsegua da, adierazmen eta sorkuntza artistikorako lengoaia eta baliabideak berreskuratzeko bide bat, honen bitartez gure eraldaketa nahiak ekintza kolektibo aukeretan bilakatuz. Gorputzaren hizkuntza, joko kolektiboa eta antzerki ekintzaren bitartez, ekintza sozial eta politikorako tresnak hausnartu nahi dituen pertsona orori zuzendutako formakuntza dugu hau: Hezitzaileak, aktoresak, ez aktoreak, gizarte langileak, dinamizatzaileak, ekintzaileak, halako ezinegona dugun pertsonak,…\nInformazio hau zabaltzea eskertuko dizugu.\nELKARHEZITZEN eta MuGIMunDu AnTZerKiA


"aho - mihi kantina" Euskal sukaldaritza eta katalana uztartzen dituen txoko berezia | Iruin Sagardotegia\nIruin SagardotegiaIruin Sagardotegia "aho - mihi kantina" Euskal sukaldaritza eta katalana uztartzen dituen txoko berezia 2021/01/12\nGaurko publikazioan Donostiako gure txoko gustokoenetariko bat aurkezten dizuegu. Euskal sukaldaritza eta katalana nahasten dituen eta guretzat oso leku berezia dena: "aho-mihi kantina".\n"Dudarik gabe bere lana egiten dakien jatetxea da, edozein mahaikideri gozatuarazten diona."\nGaur egun, Ander Bilbao eta Gabriela Puntes gure lagunek zuzentzen dute. Beraz, esan dezakegu, proiektu hau oso esku onetan dagoela, biak bertako gastronomia tradizionalaren zale sutsuak dira eta.\nEz da batere erraza horrelako konbinazio bat egitea, baina emaitza ezin hobea izan da.\n"aho-mihi kantina" jatetxean gainera, Gabrielaren sukaldaritza eta Anderrek garagardo, ardo zein sagardoan duen interesa bateratu dituzte. Baliabide hauei esker, "aho-mihi kantina"-k tokiko gastronomiari haize freskoa ematea lortu du.\nInteresa duzuen guztiontzat, "aho-mihi kantina"-ko menuak oso plater goxoak eta orekatuak ditu.\nSukaldaritza erraz, aberats eta osasuntsuaz goza daiteke "aho-mihi kantina" jatetxean. Gainera, Astiazarango gure sagardoa eskura izan ohi dute, ilusioz eta pozez betetzen gaituena.\nDonostiako toki atsegin batean jan nahi baduzue, "aho-mihi kantina" aukera paregabea da!\nBisitatu nahi izanez gero, honako helbide honetan dago: Virgen del Carmen 5, 20012 Donostia.


Urretxu-Zumarragan eta Errenterian hasiko dira asteburuan final laurdenak — Gipuzkoako Bertsolari Txapelketa 2015\nUrretxu-Zumarragan eta Errenterian hasiko dira asteburuan final laurdenak\nAsteburuan bi saiorekin itzuliko da Gipuzkoako Bertsolari Txapelketa. Urretxu-Zumarraga eta Errenteriako saioek hasiera emango diote final laurdenetako faseari. Larunbatean, Urretxuko Ederrena pilotalekuan sei bertsolari igoko dira oholtzara eta igandean, berriz, Errenteriako Agustina Otaola raketista profesionala pilotalekuan izango da saioa. Ohi bezala, final laurdenetako saioetarako sarrerak salgai daude www.bertsosarrerak.eus webgunean. Horrez gain, gaur bertan jarri dira finaleko sarrerak salgai.\nAgin Laburu, Asier Azpiroz, Beñat Iguaran, Eli Pagola, Jexux Mari Irazu eta Nerea Elustondo dira larunbatean Urretxuko Ederrena pilotalekuan kantatuko duten sei bertsolariak. Itziar Etxezarretak aurkeztuko du 17:30ean hasiko den saioa. Bertan irabazten duen bertsolaria zuzenean sailkatuko da azaroaren 22an Zarautzen jokatuko den lehen finalaurrekorako.\nIgandean Errenteriako Agustina Otaola reketista profesionala pilotalekuan (Fanderiako pilotalekua zena) izango da saioa. Bertan ere sei bertsolari igoko dira oholtzara: Amaia Iturriotz, Ane Labaka, Beñat Gaztelumendi, Iñaki Gurrutxaga, Iñigo Mantzizidor "Mantxi" eta Jon Martin. Final laurdeneko lehen sailkatua azaroaren 29an Tolosako Usabal kiroldegian jokatuko den finalaurrekorako sailkatuko da zuzenean. Imanol Artola "Felix" izango da saioko aurkezlea.\nFinal laudenetako saioetan honako lana egin beharko dute bertsolariek:\nBi saioetarako sarrerak salgai daude www.bertsosarrerak.eus webgunean. Gaztetxoen sarrera 4 euroan da, Bertsozale Elkarteko bazkideena 8 euroan eta gainerakoena 11 euroan. Saioetako egunean sarrerak aretoetako leihatilan 16:00etatik aurrera jarriko dira salgai.\nFinaleko sarrerak, salgai\nBestetik, gaurtik aurrera salgai daude Gipuzkoako Bertsolari Txapelketako finalerako sarrerak. Horiek ere internetez eros daitezke www.bertsosarrerak.eus webgunean edo Gipuzkoako hainbat salmenta gunetan (zerrenda osoa hemen). Finaleko sarreren prezioa honakoa da: 10 euro gaztetxoentzat; 15 euro Bertsozale Elkarteko bazkideentzat eta 20 euro gainerakoentzat.\nGogoan izan azkenean txapelketako finala abenduaren 19an jokatuko dela, eta ez 20an, hasiera batean aurreikusita zegoen moduan.


Badakizu zein den nire bigarren hizkuntzaren izen berria? « Margola\nBadakizu zein den nire bigarren hizkuntzaren izen berria?\nIra30 by iarregi\nMatarranyan izan gara joan den astean lagun baten gomendioei jarraiki. Merezi du. Olibondoek marraztutako orografia ikusgarri bat aurkituko duzu: mendiak eta arroilak oinez ibili nahi izanez gero, eta hirigintza eta arkitektura ikuspegietatik begiratuz gero balio ikaragarriak eskaintzen dituzten herri zaindu, garbi eta apainduak. Iberoen eta mairuen aztarnak, Kalatrabako ordenakoenekin batera historiako orri ahaztuei begiratu bat eman nahi badiezu.\nEguraldia lagun, azkar joan zaizkit bidaiarako hartutako egun gutxiak.\nHerri guztien artean Queretes (Cretas gazteleraz) aukeratu dugu ostatu hartzeko. Herri txiki, zaindu eta dotore honetako kale eta dendetan katalanez hitz egiten dute bertako biztanleek nagusiki. Euren ohiko hizkuntza da eta iparraldean aragoiera entzuten ez bada ere, hemen katalana entzungo duzu barra-barra.\nAragoin hiru hizkuntzak diraute bizirik oraindik: gaztelera, aragoiera eta katalana. Hizkuntza aniztasun honi erantzun bat eman nahian edo, Aurreko legealdian, Aragoiko PPko Gobernuak hizkuntza gutxituak arautzeko lege berria onartu zuen 2013an. Lege honek 2009an onartutakoa baliogabetzen zuen. 2009ko Legeak espresuki onartzen zituen katalanera eta aragoiera Aragoiko hizkuntza legez eta babesa eta sustapen neurriak eskaintzen zizkien, baina antza, hizkuntzen izenak PPren gustuko izan ez eta begira nola deitzen dituen Lege berriko 5. artikuluak:\na) Una zona de utilización histórica predominante de la Lengua Aragonesa Propia de las Areas Pirenaica Y Prepirenaica de la Comunidad Autónoma, con sus modalidades lingüísticas.\nb) Una zona de utilización histórica predominante de la Lengua Aragonesa Propia del Area Oriental de la Comunidad Autónoma, con sus modalidades lingüísticas.\nTxantxa eta iseka zaleek ez zuten denbora asko behar izan bi hizkuntzei akronimo bidez deitzeko. Lapapyp Piriniotan hitz egiten den hizkuntzari eta Lapao Aragoiko ekialdean erabiltzen denari.\nBateon batek aurrerago joan nahi izan du eta gaztelerarentzat ere akronimo berria asmatu du: Lapolla (Lengua Aragonesa Propia de Otros Lindos Lugares de Aragon). Bere hedapena ondoko mapan ikus daiteke.\nBada batekin eta bestearekin hitz eginaz konturatu naiz, lapolla eta nire bigarren hizkuntza (orain arte gaztelera deitzen nuena), euskaraz egiten ez dudanean erabiltzen dudan hori hain zuzen, hizkuntza bera direla. Harrigarria benetan.\nHala ere, aurrerantzean ere gaztelera deitzen jarraituko dut. Izen dotoreagoa iruditzen zait lapolla baino.\nThis entry was posted in kultura, politika.\n← Arantzazu ulertuaz\nEuskaldunak eta behiak. →


Karrika 59. 2002ko ekaina – Karrikiri\nKarrika 59. 2002ko ekaina\nHizkuntza bat normalizatzeko eta berreskuratzeko Txepetxen teoriako hiru axiometatik batek honela dio: Estatu baten menpean kokatutako hizkuntza komunitate gutxiagotu bat ezin da, besterik gabe, estatuaren ekimenaren zain egon (nahiz eta estatuan gobernu edo erregimen aldaketa gertatu) honek egoera konponduko duelakoan, zeren konponbidea, komunitatea bera trinkotzetik etorriko baita. Labur esanda, eta gure kasuan, euskaldunok ez badugu lan hau egiten, inork ez digu egingo.\nTrinkotze lan hau bizitzaren esparru ezberdinetan kokatzen da. Txepetxek, hizkuntzaren funtzioez hitz egiten duenean, besteak beste oinarrizko bost esparru hauek aipatzen ditu: identitate funtzioa, funtzio familiarra-afektiboa, funtzio profesionala, funtzio lokala eta funtzio nazionala. Guk, funtzio horiek oinarritzat hartzen ditugu, hizkuntzak bere funtzioa bizitzaren esparru guztietan gauzaten baitu.\nBizitzaren lehen esparrua, gutako bakoitzaren identitatea kokatzen den geure intimitatea da. Hortik hasi behar dugu eraikitzen pertsona aske, koherente eta heldua, ardura eta erantzukizunei aurre egiteko gauza izango dena. Indarra bere baitan sortu eta bere nortasunaren gunea eraikitzen jakingo duen gizakia.\nAfektibitateari dagokiona da bigarren esparrua. Kasu batzuetan familia bidez eta besteetan beste bide batzuetatik bidera daitekeena. Kasu guztietan heldutasunez, irekitasunez eta maitasunez jokatzera eramango gaituena.\nGuk, lehen aipaturiko bost esparruak, Euskararen herritik abiatuta eraiki nahi ditugu eta modu berean euren bizitzako esparruak eraiki nahian ari diren herri guztiekin topo egin nahi dugu, aniztasunean eta dibertsitatean bai, baina berdintasunean oinarrituz elkarlanean eraiki nahi dugun mundua.\nZaldiko Maldiko eta Karrikiri elkarteek identitate eta afektibitate esparruetan urratsak emateko ekimen berri bat jarri dugu martxan. Elkarlanaren fruitu hau “Karrika geurea da” izenarekin batailatu dugu eta zuen parte hartzea ere funtsezkoa izanen da: ekainaren 22an, goazen denok karrikara!\nZENBAT BURU… Paul Nicholson\nKutsu guztiz anglosaxoiko izena duen arren, 5 urte zituenetik Bizkaian bizi da Paul Nicholson. Lurralde horretako EHNE nekazarien sindikatuko presidentea izan zen 1984tik 1987ra eta 1990etik EHNEko liberatua da. Via Campesina, nazioarteko nekazari mugimenduaren sorrera eta garapena bultzatu zituen eta gaur egun mugimendu horren Europako ordezkaria da. Berriki Palestinan ibilia da bertako baserritarren egoera ezagutzeko eta Arafaten egoitzan hilabete inguru eman du giza ezkutu gisa.\nEHNEko eta Via Campesinako ordezkari gisa joan zinen Palestinara, ezta?\nBai, halaxe da. Via Campesina baserritarren mugimendu internazional bat da, nekazaritza ereduen defentsan lan egiten duena. Bertan organizaziño ugari bilduta gagoz eta gure ardatz nagusia solidaridadia, gure arteko elkartasuna da. Egin izan doguz beste delegaziño batzuk Kolonbiara, Boliviara, Brasilera eta Indiara. Porto Alegreko bileran erabakia hartu genduan delegaziño bat Palestinara bidaltzeko, hango baserritarren elkarteak ezagutu eta euren arazoak zeintzuk ziren hurbiletik ikusteko.\nLurra lantzen duenarena dela erraten du esaera zahar batek, baina Palestinan ikusi ahal izan duzuenarengatik horrelakorik ez dela gertatzen konprobatu ahal izan duzue.\nPalestinan momentu honetan, baserritarrentzat ezezik, gainerako bizilagunentzat be oso gai garrantzitsua da lurrarena, ardatz nagusia une honetan Palestinaren identitatea bizirik mantentzeko. Israeldarrak Palestinarrak haien lurraldeetatik kanporatzen ari dira; azkeneko urte bietan 500.000 arbola -olibondoak eta almendrondoak- arrankau dabez eta ez dabe uzten baserritarrei euren lurrak lantzen, ezta horietatik sortzen dabezen fruituak batzen. Horrek guztiak krisi egoera bat sortu du eta testigantza hori jasotzeko asmoz joan ginen gu hara.\nEgoera latz honen aurrean -hainbat lagunek genozidio hitza erabili dute-, giza mugimenduen papera oso garrantzitsua izan dela erran duzu…\nMilitarrak Palestinara tankeekin sartu zirenean gu betetzera joan ginen papera guztiz aldatu zen. Momentu horretan gure zeregina ez zen testigantza hartzea soilik, begirale izatetik mugimendu sozialaren papera betetzera pasa ginian, modu kontziente batean eta gure borondatez.\nEjerzitoa ospitalera sartu zenean eta, batik bat, guk Arafaten egoitzara sartzea lortu gendunean mugimendu sozial gisa ari ginen. Argi dago gobernuek, nazioarteko instituziñoek eta partidu politikoek ez dabela parte hartu eta gu izan garela lehenengo momentutik Arafat salbatu eta Palestinarren itxaropena neurri batean mantendu dugunak. Gizartearen presentzia eta elkartasun politiko mundiala agerian gelditu da.\nHainbat herrialdetako jendea bildu zineten han, ideologia eta hizkuntza ezberdinekoa, baina, halere, talde trinko bat egitea lortu zenuten eta ejerzitoari aurre eginik, Arafaten egoitzara iritsi eta bertan babes ederra eskaini zenioten.\n40 lagun inguru bildu ginen, gure artean oso ezberdinak eta ezezagunak. Denborak aurrera egin ahala, apurka-apurka adostasun bat lortu genduan, batasun bat. Ez zen erreza izan, baina gerora balio handikoa bilakatu zen. Metodologia bat onartu genduan (zelan erabakiak hartu, ezberdintasunak zelan ezagutu eta adostasuna zelan lortu). Neretzako pertsonalki prozesu interesgarrienetakoa izan zen hura. Oso presente izan genduan beti mugimendu soziala ginela eta erabakiak kolektiboak izan behar ebela, sekula bez indibidualak.\nArafat duela zenbait egun aske utzi zuten, baina gauzak ez dira sobera aldatu. Nola dago momentu honetan hango egoera?\nGauzak ez daude batere ondo Palestinan. Bake prozesuan parte hartzen ari den zati batek, gobernu israeldarrak, ez du Palestinarren subiranotasunean sinisten eta ez dabe eskubide hori gura emon. Horrek esan nahi dau aurrerantzean ere estrategia militarrak jarraituko dabela eta hori bistan da tankeak oraindik ere hortxe dagozelako. Eta horrela ez dago ezer egitekorik.\nHalere, bada kontuan hartzeko gai bat. Orain dela astebete mila bakezalek manifestazioa egin eben Tel Aviden eta esan beharra dago bertan bizi den giro belizista ikusirik, balore haundixe duela horrek. Ekimen hori oso positiboa da, baina oro har gauzak txarto dagoz. Palestinar gizartearen infraestruktura osoa deseginda dago, diru barik daude eta gosea pasatzen ari dira. Zerotik hasi beharko dute orain.\nEgoera horri nolabait aurre egiteko hiru proposamen egiten dituzue\nLehenik eta behin, Europar Batasunak Israelekin dituen akordio preferentzialak, komertzialak zein militarrak, moztu beharko lituzke. Israelek dependentzia ekonomiko haundixe dauka Europako komertzioarekiko eta horri heldu behar zaio lehenbailehen. Ondoren, Israeleko produktuei boikota egitea ezinbestekoa da eta azkenik, Palestinako herriarekiko elkartasun zuzena adierazi behar dugu; hara joanez, bertako jendea ezagutuz, harremanak eginez.\nAzken egun hauetan Israelek kanporatutako 13 palestinarren auzia hedabideetan dugu ikusgai. Errore estrategikoa da palestinar horiek Europan hartzea. Hantxe ez da haien kontrako denuntziarik aurkeztu orain arte eta ez dago lagun horiek kanporatzeko inongo arrazoirik. Europara ekarrita Israelek lagun horiek kanporatzeko eskubidea duela onartzen ari gara.\n2002-06-01 | karrikiri\n← Karrika 58. 2002ko maiatza\nKarrika 60. 2002ko uztaila →


Orain Presoak dinamikak urriaren 20an, Donostian antolatu zuen manifestazioa. Argazkia: @larbelaitz\nEspainiako Gobernuak lau preso gehiago gerturatuko ditu Euskal Herrira astelehenean jakinarazi dutenez. Beste ia ehun euskal presorekin batera, espetxeko lehen gradutik bigarren gradura pasatzeko eskaera egina dute dagoeneko Berrian irakur daitekeenez.\nOrbegozo Badajozko espetxetik Valladolidera lekualdatuko dute 600 kilometro baino gehiagoko distantzia murriztuz. Hamabi urteko kartzela zigorraren hiru laurdenak 2015ean bete zituen.\nTximeno Alacanteko kartzelatik Burgosera hurbilduko dute eta bisitatzera joan nahi duten senide eta lagunek ia 1.000 kilometro gutxiago egin beharko dituzte. 30 urteko zigorra betetzen ari da.\nGonzalez Solaren kasuan, Madrildik Soriara eramango dutela adierazi dute berri agentziek, Euskal Herritik 200 kilometro gertuago. 20 urteko zigorra ezarrita 2005ean espetxeratu zuten.\nAzkenik, Fraile Iturraldek, Kartzinoma epidermoidea izeneko gaixotasun larria pairatzen du. Badajoztik Kantabriara lekualdatuko dute, 800 kilometro inguru gerturatuz. 1998. urtean espetxeratu zuten eta 25 urteko zigorra betetzen ari da.\nAzken lau espetxeratuen gerturaketak, aurretik egin ziren Euskal Preso Politikoen Kolektiboko beste sei euskal presoen hurbilketei gehituko zaie.


Herriaren hitzan eta langileriaren interesetan oinarritutako bigarren trantsizioaren beharra aldarrikatu du LABek Nafarroarako | LAB SINDIKATUA\nAcción Política Herriaren hitzan eta langileriaren interesetan oinarritutako bigarren trantsizioaren beharra aldarrikatu du LABek...\nHerriaren hitzan eta langileriaren interesetan oinarritutako bigarren trantsizioaren beharra aldarrikatu du LABek Nafarroarako\nGaur goizean egindako agerraldian, LAB sindikatuak Nafarroan indarrean egon den erregimenarekin amaitu eta herri alternatiba osatzearen beharra azpimarratu du. Ainhoa Etxaidek adierazi duenez, “Nafarroan horrelako aldaketa bultzatu eta lortuko duena Herria da. Aldaketa ez da gaur egungo parlamentutik etorriko, ez da azken hamarkadetako erregimena sustengatu duten alderdietatik etorriko. Ildo honetan, PSNk egiturazko arazoa dauka: Madrilen menpe dago, eta ondorioz Madrilen zehazten diren interes partidistak nafarren gainetik jartzen ditu. PSN ustelkeriaren parte da, indarrean egon den erregimenaren gatibua da”.\nEra berean, Etxaidek UGT eta CCOOen jarrera deitoratu du: “langileek eta gehiengo sozial zabalak eskatzen duen aldaketari bizkarra eman diote, Barcinaren morroi azalduz eta UPN-PSN itun berria eskatuz”. LABen ustez, Alberto Pascual UPNko kargua eta Nafarroako Kutxako Idazkari ohia Lan Auzitegiko idazkari izendatzeak aipatutako morroitzaren adierazle da. “Zer nolako mesedeak zor dizkiote UPNri, Pascual bezalako testaferro bati babesa emateko?” galdetu du Igor Arroyok.\n“Atzo Patronalaren burua den Sarriák argi eta garbi azaldu zuen zer den elite ekonomikoari komeni zaiona, UPN eta PSNren arteko ituna. Nabarmen geratu da elite ekonomikoa erregimena berritzeko lanean ari dela. Eta zoritxarrez, UGT eta CCOOek ere horrekin bat egiten dute”. Gauzak horrela, Arroyoren iritziz “jadanik ez dago lekurik inongo sektore kritikorako PSN, UGT edo CCOOen baitan”.\nLABen ustez, Nafarroan alternatiba oso bat eraiki beharra dago, bai lantokietan, bai kalean eta baita Parlamentuan ere. Ainhoa Etxaideren hitzetan, “Nafarroak bigarren trantsizioa behar du, lehenengoaren okerrak errotik zuzenduko dituena, alegia, erabakitzeko eskubidean eta langileen interesetan oinarrituko dena. Gobernua aldatzea mugarria izango da trantsizio horretan. Baina aldaketa prozesua bururaino eramateko, eragile sozial eta sindikalek nafar bizitzan paper eta protagonismo berria jokatu behar dute. Alternatiba errealak eraikitzen dituen eta politiketan aldaketak behartzen dituen gehiengo sindikal eta sozial berriak osatzea da Nafarroan benetako trantsizioa lortzeko berma”.\nPatronalaren menpeko kontzertazio sozialaren eredua gainditu eta klase ikuspegitik benetako herri alternatiba eraikitzeko beharra defendatzen du LABek. "Erregimena berritzeko saiakeren aurrean, aldaketa sozial eta politikoari bide emateko Herri mobilizazioari eutsi behar zaio". Ildo honetan, datozen egunetan dauden mobilizazioetan parte hartzeko deia egin du Igor Arroyok: “Gaur bertan Lizarran hasi den Euskal Herriko Duintasun Martxan, martxoaren 22an euskaraz ikasi eta bizitzeko eskubidearen aldeko manifestazioan, apirilaren 5ean abortatzeko eskubidearen aldeko nazio manifestazioan edota apirilaren 12ko “Aldaketaren Plaza” ekimenean, Nafarroan aldaketa sozial eta politikoa eskatzen duen mugimendu anitza irudikatuko da”.\n«Erregimen espainolistarekiko alternatiba Herriaren eskutik etorriko da»


Ernai gazte antolakundearen web orria ixteko agindu du Eloy Velasco epaileak - GARA\nAuzitegi Nazional espainoleko epaile Eloy Velascok Ernai gazte antolakundearen web orria ixteko agindu zuen atzo plazaraturiko auto batean. Web orrian Xabier Lopez Peña omendu zutela nabarmentzen du Velascok eta «terrorismoa goratzea» delitua leporatzen dio. Horrekin batera, web orriaren arduradun Aitor Ortuondo maiatzaren 9an inputatu gisa deklaratzera deitu du.\nVelasco epaileak Polizia espainolaren Nafarroako Goi Buruzagitzari eta Informazio Brigadari web orria indargabetzeko beharrezkoak diren neurriak hartzeko agindu die.\nFiskalak asteazkenean eskatu zien Ernairen web orria ixteko eta Velascok eskaerarekin bat egin zuen atzo. Web orriaren administratzaileari, domeinua erregistratu zuen enpresari eta zerbitzariari zuzendu zitzaien epailea.\nAtzo plazaratu zuen autoan, «kaltegarriak eta delituzkoak» diren web orriak Internetetik ezabatzeko doktrina aipatzen du epaileak. Lopez Peña goraipatzeak multzo honetan kokatzen du Ernairen orria, Velascoren esanetan. «Delituak aurrera egin ez dezan», epaileak Ernairen web orria Internetetik ezabatzeko agindu du, bertara eramaten duten loturak blokeatuz.\n«Espainiako Gobernua konponbide prozesua blokeo egoeran mantentzeko ahal duen guztia egiten ari da. Iraganeko garaien eta errezeten yonkiak dira Rajoy eta enparauak. Euskal jendarteak gatazka behin betiko konpontzeko urrats positiboak exijitzen dituen bitartean, Madrilen eta Parisen beste aldera begira jarraitzeko hautua egin dute», erantzun zion Ernaik Eloy Velasco epailearen erabakiari, gazteria antolatzen eta borrokatzen segituko duela nabarmenduz.\nWeb orrian Xabier Lopez Peñaren heriotza salatzeagatik «terrorismoa goratzea» leporatzen dio Velascok Ernai antolakundeari. Ondorioz, orria ixteko agindu zuen.


'BEZik gabe'ko sustapen-kanpainei buruzko zenbait gogoeta - kontsumoBIDE. Berriak\n'BEZik gabe'ko sustapen-kanpainei buruzko zenbait gogoeta\n(Iruzur Fiskalaren kontrako Borrokarako Batzordeak igorritako testua)\nKontsumitzaileek ondasunen bat eskuratzen edo zerbitzu baten prestazioa jasotzen dugunean Balio Erantsiaren gaineko Zerga (BEZ) barne hartzen duen zenbatekoa ordaindu behar diogu alderdi saltzaileari edo aipatutako zerbitzua ematen duenari. Ondoren, alderdi hori da –saltzailea edo zerbitzuak ematen dituena–, oro har, Ogasunean bezeroei jasanarazi beharreko BEZari dagozkion kuotak ordaindu behar dituena, ez, ordea, azken kontsumitzailea.\nEuskal sektore publikoa finantzatzeko iturri nagusietako bat da aipatutako zerga, eta ondorioz, funtsezko baliabidea Euskadiko erakundeek (Eusko Jaurlaritza, foru-aldundiak eta udalak) ondasun eta zerbitzu publikoak horni ditzaten.\nHoriek horrela, Iruzur Fiskalaren kontrako Borrokarako Batzordean –Eusko Legebiltzarrak eskatuta sortu zen, hiru lurralde historikoek eta Eusko Jaurlaritzak osatuta dago eta Iruzurraren kontrako Borrokarako Baterako Plana egiteko agindua du–, kezkaz ikusten ditugu azalera handiko saltokien artean bereziki indartzen ari diren merkataritza-estrategia mota batzuk, BEZaren ordainketari buruzko pertzepzio desitxuratua laguntzen dutelakoan. 'BEZik gabeko eguna', 'BEZa aurrez ezazu', 'BEZa kentzen dizugu', 'BEZik gabeko astea' eta abarren tankerako leloak dituzten publizitate-kanpainez ari gara.\nOgasunaren arloan, beste helburu batzuekin batera, erakunde publikoek sustatu behar dute herritarrek zerga-betebeharrak bete ditzaten, horretarako zergak ordaintzearen garrantziaz kontzientzia hartzeko neurriak bultzatuz, iruzurrezko jokabideak saihestuta. Eta aipatutakoen moduko publizitate-praktikak ez dira egiaz horretarako adibide ona.\nEuskal Autonomia Erkidegoko Iruzur Fiskalaren kontrako Borrokarako Baterako Planak, 2015erako egin dugunak, zergadunen iruzurrezko jokabideak, egin aurretik, saihesteko prebentzioko jarduerak bereziki nabarmentzen ditu eta, esparru horretan, herritarren zerga-kontzientzia komunikazio-programen bidez indartzea finkatu dugu ekintza-lerro modura. BEZik gabeko sustapen-kanpainak, zalantzarik gabe, aurkako norabidean doaz eta, horregatik, horrelakoak desaktibatu eta deuseztatu beharra dago gure iritziz.\nArgi gelditu behar da, ezbairik gabe, BEZa kontsumoa kargatzen duen zerga dela, eta ondorioz, kontsumitzaileek era horretako publizitate-kanpainak dituzten saltokietan egindako erosketa guztiak BEZari lotuta daudela, aipatutako kanpainek esaten dutena esaten dutela.\nSustapen-eskaintzek, hala badagokie, deskontu bat izango dute produktuaren salneurrian, baina ez da inola ere onargarria izango dena delako erosketa hori BEZa ordaintzeko betebeharretik salbuestea saltzaileak produktuak merkeago eskaintzea erabakitzeagatik. Horrenbestez, herritarren kontzientziatzeari dagokionez aipatu dugun eragin kaltegarriaz gain, agerikoa da kanpainen esloganak ez direla egiazkoak, horrelakoak bultzatzen dituzten enpresek ez baitute inola ere saihesten ordaindu behar duten BEZa bezeroei jasanaraztea.\nAzken batean, jokabide horiek eragin negatibo bikoitza dute. Batetik, zergadunei tributu-betebeharrak betetzeko asmoa ken diezaiekete, ulertarazten baitie BEZa ordaintzea saltzailearen borondatearen mende dagoela; eta horrek, beste sektore ekonomiko batzuetara zabaldu eta eramanez gero, iruzur fiskaleko poltsak orokortzen lagun lezake. Eta bestetik, ohartarazi dugun moduan, publizitate ez-zilegia edo engainagarria ere izan liteke, salmentak BEZik gabe egingo direla ulertarazita –argi eta garbi gezurrezkoa–, hartzaileak okerrera eraman baititzake eta haren izaera engainagarriak kontsumitzaileen eta profesionalen jokabide ekonomikoan eragina izan baitezake.\nTributu-sistemen funtsezko printzipioetako bat ekitate-printzipioa da. Ekitateak, tributuen arloan, berdinak direnek tributuak berdin ordaintzea –ekitate horizontala– eta ezberdinak direnek ezberdin ordaintzea –ekitate bertikala– dakar. Hala bada, insolidaritate sozialaren eta ekitate-printzipioaren urraketaren adierazpen nagusietako bat da iruzur fiskala. Kontribuzio-ahalmen bera duten bi zergadunetatik, batak tributu-betebeharrak betetzen baditu eta besteak iruzurra egiten badu –BEZa ez ordainduz adibidez– inikitatea modu larrian sartzen da tributu-sisteman.\nIruzur Fiskalaren kontrako Borrokarako Batzordetik nabarmendu egiten dugu iruzurra egitea saihesten duten prebentzioko jardueren garrantzia eta, esparru honetan bereziki, lehentasunezko deritzogu kontzientzia fiskal kolektiboa eta gizalegearen eta tributuen alorreko balioak heztea indartzeari. Horrela jasotzen da foru-aldundiek eta Eusko Jaurlaritzak 2015erako Iruzur Fiskalaren kontrako Baterako Planean adostutako programan, eta horren aurrean, BEZik gabeko sustapen-kanpainak kontraprogramazio zuzena dira. Horregatik, merkataritza-esparruan horrelakoak baztertu eta deskonektatzea babesten dugu, eta horien ordez bestelako sustapen-jarduerak egitea, herritarren artean nahasmen fiskala eragin gabe eta tributuen alorreko nahikotasun- eta ekitate-printzipioekiko errespetugabeko mezuak zabaldu gabe.\nIRUZUR FISKALAREN KONTRAKO BORROKARAKO BATZORDEA


2014eko Programazioa – European Dialogues\nNazioarte mailan ezagunak diren aditu askok hartu zuen parte bertan; gai ezberdinetatik etorritako pertsonaia azpimarragarriak; Juan José Álvarez abokatu eta katedraduna, Gabriel Ruiz Múgica arkitektoa; Antonio Vitorino, Justizia Komisario ohia; Tere Irastortza, olerkaria. Parte hartzaileek eztabaidan beraien iritzia eta galderak azaltzeko aukera izan zuten, ZURE IDEIAREN ALDE EMAN BOZKA inkestaren bitartez, hauteskundeen antzezpena eginez. Ekimen honi esker, pentsakera, hausnarketa eta ideia asko jasotzeko aukera gauzatu zen.


Oraindik ez gaude plaza honetan kantatzeko : Norabidea\nNon jartzen dugun arreta. Hor dago “Norabideaz” jardutean aintzat hartu beharreko gakoetako bat, hau idazten duenaren ustez.\nArtikulu honen izenburuak irakurlea zirikatzea du helburu, besteak beste, auzitan jarri nahian norabidearen gaineko eztabaidari eman ohi zaion joera.\nGurean (eta edonon) norabidearen gaineko eztabaidak asko izan ohi du norberaren egoera edo asmoetatik. Norbera izan daiteke pertsona bakar, organizazio sozial, alderdi politiko edo instituzio. Norabidearen gaineko gogoeta egiten duenak, ordea, gehienetan, ez ohi du bere uneko xedea auzitan jartzen eta bai, ordea, denoi zer komeni zaigun esaten.\nEz da hau idazten duenaren helburua inoren asmo eta xedeak auzitan jartzea, are gutxiago proposatzen denaren borondate onbera. Eta esan beharrik ez bada ere, ez du auzitan jarri nahi horretarako eskubidea. Bai, ordea, pentsamendu egozentrikoaren eraginkortasuna herri (nazio?) prozesuari norabide arrakastatsu bat ematerakoan.\nBaina onar dezagun mendetako jazarpen kultural-instituzionalak, lurralde zatiketak, atzerriko estatuen programazioak… gure errealitateaz dugun ikuspegia zeharo nahasi digutela. Eta hainbeste nahasi gaituztela non gai garen, arestian esan dugun bezala, gure zatitxoa denon jabego gisa ikusteko ere, sinekdoke paregabea eginez (“gu gara denok”).\nGipuzkoa, Bizkaia eta Arabako eredu fiskalen eztabaidan, zer den “justuago” zer behar den enpresen jarduera “animatzeko” aipatzen dira, baina inor gutxik aipatzen du eztabaida horretan, Hegoalde eta Iparralderen arteko etorkizuneko uztardura nola erraztu aztertu behar genukeenik, esaterako nola erraztu, mugaren alde batean lan egin eta bestean bizitzeak egun dakartzan kalteak desagerrarazteko, Europako beste zenbait zonaldetan egin ohi den moduan.\nHonekin ez dugu esan nahi Hegoaldeko Fiskalitateak Iparraldekoari jarraitu behar dionik, bi lurraldeon arteko uztarketa eremu fiskalean nola lor dezakegun aipatzen ez dugula baizik. Klase interesak dira, nonbait aintzat hartzeko bakarrak, nahiz eta ondorioz “euskal gizarte” baten garapena biharko utzi. Ikuspegi horretatik, beraz, justizia soziala edo lehiakortasun enpresarialaren gaineko ikuspegi “bikainak”eraikiko ditugu, baina aldi berean euskal eremu sozio-ekonomikoa gorpuztea aitzinatu gabe. Eta lurraldeen arteko uztarketa orain dugun edozer baino hobea balitz? Batzuk uste horretan gaude.\nFiskalitatearen adibidea eta Hego-Ipar harremanak adibidetzat hartu baditugu Hegoalden gai “klasikoa” delako da. Baina burujabetasunaren aldeko eragileak bere proposamenak aberri mailako (nazio?) proposamenak herri ikuspegi egituratzaileak eta bateratzaileak txertatu gabe ari direla erakusteko adibide ugari eman daiteke. Noizko enpresa clusterrak lurralde guztietako enpresei irekiak? Noizko ikerketa talde akademikoak lurralde guztietako adituekin eraikitzeko erraztasun materialak? Noizko…\nGabeziak ez dira nolanahikoak. Eman dezagun, zer egin dezake gutariko bakoitzak (norbanako, organizazio edo instituzio) euskal esparru ekonomiko eta soziala gorpuzten laguntzeko? Zer egin dezakegu euskal Herriarentzat egituratzailea eta bateratzailea izan daitekeen norabidea nazio sentimenduetatik urrun dauden sektoreentzat estimulagarri gertatzeko? Galdera hauek zeharlerro moduan iltzatuta behar genituzke erabakiak hartzerakoan.\nBertako arazoei bertako erantzunak, lokalak izan arren, ematen ahalegintzearen onura ez dut auzitan jarriko, baina azpimarratu nahi nuke, ikuspegi horien izaera “motza”. Eta guztietan lehena gutariko bakoitzaren formakuntza eta ezagumendua gure nazio errealitateari buruz. Ezjakintasunaren gainean ez dago nazio prozesu bat bideratzerik. Norabidea bai erabaki daiteke, baina zein oinarrirekin? Ez da sentimenduaren ordua, borondatea sendo oinarritu behar da, eta horrekin sentimendua eragin.\nEsandakoak esanda, beraz, gatozen harira, Katalunia eta Eskoziak, besteak beste, baina Flandriak eta Quebec-ek ere bai, Norabidearen gaineko auzia egiturako osagaietan oinarritzeko ahalegin handia egin dute. Ongi aztertu eta ongi eraiki dituzte herri bat osatzeko beharrezkoak diren zutabeen egoera zein den, bai eta arloz arlo hartu beharreko bidea ere. Ez dira perfektuak izango, baina oinarri egituratzaileak eman dizkiote, hala nola, estrategia ekonomikoan, gizarte babesean, formakuntzan… Eta ez atzo goizean, aspaldian hasita baizik. Nazio prozesuaren gaineko oinarri intelektuala deskolonizatu dute lehenik.\nGu oraindik hasi gabe gaude. Hortik begiratuta diogu Euskal Herrian ez gaudela hitzordu honetarako, Kataluniar eta Eskoziarrek plaza zabalean botako dute bertsoa gu bertso eskolan lehen oinak doinuari lotzen ikasten ari garen bitartean. Prestaketa luzea falta dugu norabidearen gaineko ikuspegiak eta borondateak hegemonikoak eta gehiengoarentzat bateratzaileak izatera iristeko. Nazio mailan integratzaile eta bateratzaile izango diren pentsamendua zein planteamendua eraikitzea gure esku dago. Bide horretatik geuk ere izango dugu gure hitzordua herrien plazan kantatzeko. Orain entzun ditzagun Eskoziako eta Kataluniako zortziko nagusiak.\nEtiketak: estrategia, fiskalitatea, Gaindegia, lurraldetasuna, Norabidea\n« Франк казино на деньги\nAlferrik da eskatu eta eskatu ibiltzea behartzen ez ditugun bitartean »


Jon Anza - Wikipedia, entziklopedia askea.\nJon Anza Ortuñez (Donostia, Gipuzkoa, 1962ko urtarrilaren 8a - Tolosa, Frantzia, 2009ko maiatzaren 11) ETAko militantea izan zen. 2009ko apirilaren 18tik 2010eko martxoaren 11ra desagerturik egon zen.\nDonostia, 1962ko urtarrilaren 8a\nTolosa Okzitania, 2009ko maiatzaren 11 (47 urte)\nJon Anzak 21 urte eman zituen preso Espainiako kartzeletan. Desagertu baino lehen, sei urtez Ahetzen (Lapurdi) bizi izan zen.\n2009ko apirilaren 18tik ez zen haren berririk izan. Jon Anzak, egun horretan ETArekin hitzordua zuen Okzitaniako Tolosa hirian eta talde armatuarentzat dirua zeraman. Bere neskalaguna izan zen Jon ikusi zuen azkena, trenaraino lagundu baitzuen. 2009ko maiatzaren 15ean bere desagerpena salatu zuten Baionako Auzitegian.\nGainera, 2009. urtearen hasieratik minbizia zuen eta apirilaren 24an medikuarenera joan behar zuen Baionan, baina ez zen azaldu.\n2009ko maiatzaren 20an, ETAk Gara egunkariari bidalitako oharraren arabera, Jon Anza desagerpenaren ardura Espainiako eta Frantziako gobernuei egotzi zien.\n2009ko uztailaren 25an, Iparraldeko zenbait taldeek, gerra zikinaren aurka eta Jon Antzaren desagerketa argitzeko exigituz manifestazio nazionala deitu zuten irailaren 19rako Donibane Lohitzunen.  Urriaren 2n Gara egunkariak aditzera eman zuenez hainbat polizia espainolek atxilotu eta galdeketetan hil zitzaien. Ondoren Frantzian lurperatu zutela salatu zuten.\nJacques Massey kazetaria era irakaslearen Frantziako hainbat iturrien arabera Espainiako Poliziek egin zuten «Anzaren aurkako kolpea». Are gehiago "gertakari horri buruz" Frantziako poliziak telefono entzuketak dituela ziurtatu du Flammarion argitaletxearen eskutik plazaratzeko duen "ETA, histoire secrète d'une guerre de cent ans" liburuan. 2010eko otsailaren 9an, Espainiako Auzitegi Nazionalak Baionako fiskaltzaren eskakizunez, Jon Anzaren desagerpenaren ikerketa ireki zuen. Ikerketen epaile-arduraduna Fernando Andreu izanik.\n2010eko martxoaren 11n, Anzaren hilotza Tolosako (Frantzia) gorputegian zegoela hedatu zuen FR3 telebista-kateak; eta albistea hurrengo egunean baieztatu zen.\nJon Anzaren desagerpenaren inguruan hedabide zenbaiten isiltasuna salatzeko protesta.\nJon Anzaren gorpua agertu ondoren, Non dago Jon? galderatik Zer egin duzue Jonekin? galderara aldatu zen, espainiar segurtasun-indarrek horretan izan zezaketen zerikusia salatzeko.\nJon Anzaren oroimenez egindako oihala.\n↑ (Gaztelaniaz) Juan José Petrikorena, Joseba Zinkunegi: JON ANZA ¿El último crimen de Estado?\n↑ a b c Jon Anzarena da Tolosako gorputegian agertutako hilotza, Berria, 2010eko martxoaren 12a\n↑ Desagerpenaren albistea Berria egunkarian.\n↑ ETAren oharra Gara egunkarian.\n↑ Manifestazioaren deialdia Berrian\n↑ Un cuerpo policial español habría enterrado a Jon Anza en suelo francés\n↑ Espainiako Poliziaren talde bati egozten diote Jon Anzaren bahiketa kazeta.info\n↑ Jacques Massey kazetariak Jon Anzaren desagerpenari buruz idatzi duena kazeta.info\n↑ (Gaztelaniaz) «La Audiencia Nacional investigará la desaparición del etarra Anza» El Mundo (Noiz kontsultatua: 2010-02-09).\nWikimedia Commonsen badira fitxategi gehiago, gai hau dutenak: Jon Anza\n(Gaztelaniaz) Caso Anza\nJon Anza kasua hedabideetan eta sarean zuzeu.com\nBost urte ondoren, egia bahiturik dago Berria 2014.04.17\nMultimedia: Jon Anza\nAzken aldaketa 28 otsaila 2021(e)an, 04:25(e)tan\nOrriaren azken aldaketa: 28 otsaila 2021, 04:25.


'Beste trantsizioa', jardunaldiak - euskalerriairratia.eus\n'Beste trantsizioa', jardunaldiak\nEuskalerria Irratia 2018-02-19 08:00\nTrantsizioaz eman duten irudia "prozesu zentralista eta elitista" batena izan da, Madrilen egindako akordio eta hitzarmenetan oinarriturik. Izan baziren beste "trantsizioak", beste herri batzuk, bestelako borroka politiko, sozial eta nazionalak kontatu ez dituztenak. Horietaz ariko dira jardunaldietan.\nSanferminak 78 plataformak antolatutako jardunaldiak izanen dira astearte, asteazken eta ostegunean. Xedea da "bestelako trantsizioak" izan zirela gogoan hartzea eta hausnartzea. Jardunaldi hauetara gonbidatuak izan diren guztiak bi ezaugarri betetzen dute: Trantsizioa lehen petsona bezala bizi izatea, talde politiko edo sozial ezberdinetako kide aktibo bezala, eta momento horretatik gaur arte antzeko lana egiten jarraitu dutela, garai haietan babestu zuten baloreekin konprometitutak.\nJarduera guztiak Kondestable Jauregian izango dira arratsaldeko 19:00etan.


Jelkismoa – Orreaga\nJaingoiku Eta Lege zaharrak. Eusko Alderdi Jeltzaleko kideak Araña Kapitaina bezalakoak dira. Harrigarria da igeri egiteko eta arropa gordetzeko duten gaitasuna. Kamaleonizazio politikoko adituek direlako beti egiten dute apustu eskatzailerik onenaren alde beren «pribilegioak» bere horretan mantenduz, baldin eta horrek ordekatzen omen duten herriaren sakrifizioak ekartzen baditu ere. Printzipio politikoen traizioa egiten dute beren modus-vivendi.\nMunicheko Itunean, 1962ean, erbesteko Eusko Jaurlaritzaren printzipioak eta funtsa traizionatu zituzten, bi urte lehenago Agirre Lehendakariaren «desagerpena» aprobetxatuz «Espainiako indar demokratikoekin» bat egiteko «Diktaduraren» aurkako fronte komun batean, Euskal Estatu utzita Espainiako Estatu inbaditzailearen egituretan sartzeko.\nIkusirik ez zutela hatz bat mugitzea pentsatsen epe labur batez, 36tik 37ra, jardun zuen euskal Estatuaren nazio arteko aintzatespena eskatzeko eta ez zutela ere planteatzen bi Estatuen arteko akordio-mahairik egitea eukal Estatu eta Espainiakoa, Espainia irtenbiderik gabeko kale batean jarriko zukeena Europak huts egindako Estatu hori Europako Komunitatean sartzeko zuen presa zela eta, edozein bide ematea erabaki zuen.\nGazte batzuk irten ziren beren lerroetatik arma har zitzaten eta, horrela, gatazka elikatzeko eta «euskal espezifikotasun» horren fruituak jasotzeko. Azken finenan baliabide finantzarioak eta «legalak»emango lizkieke pribilegio jakin batzuk dituen Espainiaren autonomia lideratzeko Espainia Estatuarekiko leialtasuna eta zipaismoa frogatzearen truke.\nInoiz imaginatu ez genuena da, existitzen den arku politiko guztiarekin bat egina inolako salbuespenik gabe, bere herriaren suntsipenaren buru eta parte eta arte izango zirela herria itotzeko eta herioaren korridorera joan zedila aginduko zutela bere ibilbide zoratuan guziak osatzen dituzten sikopaten eskutik Genozidako Mundu Ordena Berria.\nGizateriaren aurkako gerla-krimenez ari gara, beren herriaren aurka eta horretan jarraituz gero, Nazioarteko Zigor Auzitegira eraman ditzake baldin eta indar politiko bat gai bada erasoa indargabetzeko eta arduradunak eta betearazleak behar bezala biltzeko egindako delituei dagokien proportzionaltasunez epai ditzaten.\nOne thought on “Jelkismoa”\nReply Piltzo diciembre 25, 2020 at 6:44 pm\nEskerrik asko egileari.\nAdos nago zurekin. Hasieran, titulua irakurri dudanean, pentsatu dut «PNVri egurra eman behar dio. Ongi. Baina bertze aunitzi ere berdin eman beharko litzaieke». Gero, artikulu osoa irakurri dudanean, horrela egiten duzula ohartu naiz, eta poztu ere bai.\nPrevious post: Jelkismoa\nNext post: Desde Kabul hasta el Estado ocupado y secuestrado de Nabarra, pasando por el resto del hemisferio


Hezkuntza Sailak 630 langile kontratatu ditu jantokietarako | Gizartea | Berria\nSindikatuek jantoki zerbitzua bermatzeko egindako elkarretaratze bat, artxiboko irudian luis jauregialtzo / foku Tamaina handiagoan ikusi\n2020ko irailak 25 07:12\nCOVID-19ak baldintzatutako ikasturte honetan, familien eta sindikatuen eskarietako bat izan da jantoki zerbitzua bermatuta egotea, eta Eusko Jaurlaritzako Hezkuntza Sailak horretarako pauso bat emango duela dirudi. Izan ere, ziurtatu du 630 langile kontratatu dituela eskola publikoetako jantokietarako; hain zuzen, 500 begirale, garbiketarako ehun langile eta 30 sukaldari.\nEHIGE Euskal Herriko ikastetxe publikoetako ikasleen gurasoen elkartearentzat, neurri hori ez da nahikoa COVID-19aren neurri prebentiboen protokoloa bete ahal izateko. Gainera, elkartearen hitzetan, jantoki zerbitzua ez da bermatuta egongo familia guztientzat. EHIGEk nabarmendu duenez, hogei ikastetxek –horietako gehienak Araban– jantoki zerbitzurik gabe jarraitzen dute.\nBehin eta berriz ari dira familiak jantoki zerbitzua bermatzeko eskatzen. Eusko Jaurlaritzaren erabakia jakin aurretik, asteazkenean, Denon Eskola Arabako ikastetxe publikoetako guraso elkarteen federazioak tuper bazkaria antolatu zuen Eusko Jaurlaritzaren Gasteizeko egoitzarena aurrean, «burbuila taldeak» mantentzeko baliabide materialak eta giza baliabideak eskatzeko.\nJardunaldi jarraiturik ez\nJangela zerbitzua bermatuta egotea ez ezik, hainbat familiak jardunaldi jarraitua ere eskatu dute; Eusko jaurlaritzak, ordea, berretsi du ez duela ezarriko Haur Hezkuntzako eta Lehen Hezkuntzako ikastetxeetan. Europa Pressen arabera, hori jakinarazi dio Hezkuntza Sailak aste honetan edukitako bileretan hezkuntzako hainbat eragileri. Erabakiaren arrazoia ere azaldu du: HHko eta LHko ikasleak ezin dira bakarrik itzuli etxera, ezta etxean bakarrik egon ere.


Disko gogor zaharra aurkitu duzu. Entxufatu eta leiho berrian zabaldu zaizkizu ikonoak. Ez da hautsik nabari mahaigaineko pixeletan.\nOhozpelak baleitu irratsaioko begizta topatu duzu lehenik.\nEntzuten dugun musikaren ehuneko handi bat “loop”ak dira. Batera doazen ziklo labur errepikakorrak, matematikoak ia.\nEta batera joango ez balira, edo batera joateko aukera asko balira?\nPlay sakatu eta atzeko planoan utzi duzu bere patxaran.\nArgazkiak, dokumentuak eta batez ere gordetako zakarra etorri da erreskadan. Ez ezazu uka Diogenes hitza burura etorri ez zaizunik.\nBetikoa pasa zaizu, gainera: barre egin duzu, zeinen inozoa zinen, nola egin zenitzakeen halakoak eta ohiko BullShita errepikatu duzu kaskarrean.\nDesberdintasunari lekua egin diozu halere. 30 minutuko begiztan entzun gabeko tonuak harrapatu dituzu. Baina edadeak ez dizu belarria findu; izatekotan, alderantziz da.\nBadakizu agerian zenuen horri entzungor egin zeniola. Eta damutu egin zara. Leiho guztiak itxi, aparatua desentxufatu eta hasi zara idazten lehen bezain gizarajoa zarela. Eta horrela, begiztaren beste errepikapen bat hasi da.\n2013-12-26 22:55:36 (anabasa, bizhitz)\n«Janet Jackson ez zen Michaelen arreba\nzuria zen eta\naurpegian granoak zeuzkan»\nhala dio NYorksti-Sebastopol hegoaldeko 8. Abenidako kartel batek.\nHortik aurrerakoak txutxu-mutxuak dira.\n2013-12-08 21:25:19 (bizhitz, neurtitz)\nOrdura arte ez zitzaidan halakorik okurritu baina The Graduate ikusi ondoren garbi zegoen txema deritzenak pelikuletan azaltzeaz gainera bizitza errealean mutil gazteekin larrua jotzeko prest ere badaudela. Ezkonduta egon eta seme-alabak izanda ere.\nDena da abentura: sexuaren drogak duen gozamena isuri ez ezik, gizartearen aurrean debekatuta ageri den marra gainditzeak dakarren subidoia dastatu nahiak aurrera egitera eraman gintuen. Eta hasitakoa, bukatu egin behar.\nAdinak ezar litzaken rolak gaindituta, zure ezpainetan gozamena irristatzen ikusi nuen. Betaurrekoak kentzeko gogorik ere ez zenuen izan eta ilean kateatuta geratu zitzaizkizun, gure gorputzen arteko beroak noiz lurrunduko zain. Horrela ad infinitum.\nBaina pelikulek eta bizitza errealak beti dute mugaldeko baina bat, horregatik ez zen egon "hurrengoa noiz" moduan zirriborratutako akordiorik eta, isil gordean, bakoitza bere labirintotik galdu zen.\nDakidan bakarra da hurrengo aste osoan ez nintzela izan nire kaskezurretik zu ateratzeko gai —ez eta nahi ere—, zuk burutik ezaba ezin ninduzun antzerako moduan, gutxi gorabehera.\n2013-10-25 23:57:12 (anabasa, bizhitz)\nTea hoztu zait, berdin dit, berriro bero dezaket.\nHotz sentitzen zaitut, axola zait, malkoak ez dira bakarrik sikatzen.\n2013-07-03 23:16:58 (anabasa, bizhitz, murritz)\nBeste hegaldi bat, hamahirugarrena aurten. Horrela kontsumitzen zait kerosenoz eginiko denbora.\nBitartean, on-board multimediatik Sonic Youth aukeratzen dudan momentuan adinari buruzko kezkak datozkit gogora. '90eko klasikoak. Aspaldi migratu zuten lagunek irrati-formula pasteleroen hit-paradetara (tartean reggaetoira). Eta ari dira banaka-banaka "inguru" deritzon zirkulu lauso horretatik aldentzen. Batzuk ezkontzeko kontuak ere ahotan dituzte. Zerbezak ere ez gaitu batzen tabernetan.\nTantaka-tantaka despeditzen ari den garai honek makal-makal kolpatu nau kaskezurrean epe luzez. Aurrena sentipen hotza zen, gero azkure arina, egonezina eta azkenik zulo konponezina.\nAbioi honek lur hartu eta aduanatik pasatzean pasaportean ez dut apenas toki librerik izango. Eta oraindik zu zauden tokira bidaiatzea falta zait. Ez dakit non izango zaren, ez eta ordurako iritsiko naizen.\n2013-05-02 23:57:46 (anabasa, bizhitz)\nBegiratu nizun eta begiak zabaldu zenituen. Inork ez zuen ezer esan. Erdi-lo zeunden oraindik eta pijamaren goiko partea altxa zenuen. Besterik gabe.\nEskuin eskuarekin hartu nizun ezkerreko bularra. Miazkatzeko deia egin zidan, bertatik edateko. Eta nik obeditu. Begiak itxi zenituen berriz ere eta burua pixka bat atzera botata gelditu zinen.\n2013-04-29 15:08:22 (anabasa, bizhitz)\nMemoria kaxkarra daukat: ze demontre esan ote dizut kontsultara sartu naizenean (kontuan izan goiz lanbrotsua izan dela eta dentistaren oheak ikara apur bat ere ematen duela; beldur terriblea ere ez, baina ikara pixka bat bai, hori seguru).\nEz naiz gehiegi atrebitu zure begietara begiratzen, lanpararen argitasun geldoak drogatuta bainengoen bestela ere — begiratzen al dute dentistek pazienteen begietara, lanean daudenean, adibidez Donostian, astearte goiz batean?\nIleak duda-mudaz ezkutatu dizun piercingak eman dit atentzioa. Belarritako beste bi perla horiek tokiz kanpo ikusi ditut. Ez da ezer pertsonala baina ez zaizkit sekula gustatu.\nOrduan gogoratu naiz nola duela ia hamar urte, Groseko kontsulta zaharrean, bai, akordatu naiz beste neska batekin sortu zitzaizkidala antzerako burutazioak. Akordatu naiz halaber SPrako Tranbia neramala aldamenean (liburua, ez tranbia). Horrekin esan nahi dut datuak inportanteak direla edonon, edonoiz, ezer aportatzen ez badute ere.\n(Nota bene: gazteegia izango zinen atenditu zidan emakumea zure lankide gisa kalifikatzeko garai hartan. Lasai, ni ere artean petit-suisse bat nintzen, edo bera zaharregia zen agian berrogei minutuko nire amets lotsatiei benetako hauspoa emateko.)\nKonturatu orduko plakak atera eta bukatzear gaudela komentatu duzu. Jakingo bazenu nola aldenarazi didazun hasierako ikara.\nOrduz geroztik kontu bakarra darabilt kaskarrean: "disko hau berriro nahi dut entzun".\n2013-04-23 22:48:22 (bizhitz)\nad infinitum erantzun dizut, presaka, orain ezetz, denborarik ez daukadala, azkenaldian oso lanpetuta nabilela.\neta berriro, madame: je n'ai pas des temps, the clock is ticking so rapidly, tampoco me puedo parar a respirar.\nlangabezia estatistikoaren garaiotan ere, gizate(e)ri maltzur honetako egoera unibertsala bilakatu da lanpetuta egotea; alferkeriaren aitzakia sobresalientea da, nolabait.\nasperduraren eta irudipenik gabeko errepikapenaren dekadentzian baizik ezin liteke hori gertatu, denboraren mutilazioa odoluste geldiezinera pasatzen den garai konstante horretan, hain zuzen.\n2013-04-22 21:51:57 (anabasa, bizhitz)


BASQUE WRITING Albisteak - Albisteak nazioartean\nEuskal PEN Bakearen Aldeko Idazleen Batzordean Eslovenian\n[2013-05-09] Europako hainbat idazle bildu dira esloveniarrekin batera: Hungaria, Suitza, Austria, Kroazia, Alemania, Frantzia, Okzitania, Irlanda, Eslovakia, Estonia... baita Euskal PEN ere. Keniatik, Kanadatik, Argentina, Korea eta Palestinatik ere etorri dira...\nEsloveniako PEN Zentruak antolatuta, Bakearen Aldeko Idazleen 45. bilera ari dira egiten Bled hirian. Euskal PENetik Urtzi Urrutikoetxea ari da parte hartzen. “Literatur sormena: Periferiatik Zentrura. Idazlea bidaiari – bakea sortzen hedabide berrien erronken aurrean” izenburu luzea dauka aurtengo ekitaldiak. Mundu osoko hainbat egilerekin batera bakearen aldeko aldarrikapena egingo dute. Era berean, Poesia Jaialdian parte hartuko du Urtzi Urrutikoetxeak.\nEuskal PEN Gyeongjuko (Korea) Kongresuan izan da\n[2012-09-22] Euskal PENek Koreako Gyeonguje hirian egin berri den kongresuan parte hartu du. Batzorde guztietako bileran parte hartu du eta, besteak beste, euskararen egoeraren berri eman du Hizkuntz Eskubideenenean. Nafarroan ETB ikusteko oztopoak, bertako hedabideen...\nEuskal PENeko Urtzi Urrutikoetxea, Hasier Rekondo eta Laura Mintegik kongresuan eta batzordeetako bileran parte hartu dute, baita literatur jaialdian ere\nEuskal PEN Ural-Altay Elkartasun Lantaldeko Biltzarrean izan da\n[2012-06-30] Itsas Beltzeko lurralde horretaraino eraman du 2012ko bilera Uyghur PEN taldeko antolatzaileek, Krimeako tartariarren egoera ezagutzeko. Lau mendez khan edo erresuma indartsua osatu zuen, harik eta Errusiako inperioak 1783an konkistatu eta tartariar...\nEurasiako hainbat PEN talde biltzen dituen Ural-Altay Solidarity Network-eko Biltzarrean parte hartu du Euskal PENek Ukrainako Krimeako penintsulan.\nTaLRC batzordea Bartzelonan bildu da ekainaren 4tik 6ra\n[2012-06-10] Joan den ekainaren 4tik 6ra Bartzelonan bildu dira TaLRC (Translations & Linguistic Rights Committee) batzordeko kideak, Strategies for the promotion of translation izenpean.\nEuskal PEN Klubetik Paul...


Zoologia bideoak - Zientzia.net\nHasiera » Gaiak » Zoologia » Bideoak Zoologia bideoak\nMendian hildako animaliak topatzen ditugunean, gehienetan deskonposatze-prozesuan egoten dira. Eta prozesu horretan ehundaka intsektu-familiak hartzen dute parte. Sarraskia kilometroetara usaintzen dute, eta janaren bila abiatzen dira . Oso modu berezian antolatzen dira, gainera: animaliaren gorputz hilean ekosistema definitu bat eratzen dute intsektuek, eta elikatze-prozesu horretan beren arteko ordena errespetatzen dute. ...\nOndo baino hobeto dakigu zuetako asko bideo-egile apartak zaretela, eta, gainera, zientzian zaletuak. Horregatik, gustura hartuko duzue jarraian aurkeztuko dizuegun tartea. On Zientzia bideo amateurren lehiaketan parte hartzen duten lan guztien artean, Gorka Aranberri Urdaibaiko patroi eta ingeniari elektronikoak bat aukeratu du. Ea zein bideo duen gogokoen!!!\nOn Zientzia: hileko onena\nOn Zientzia bideo-lehiaketara aurkeztu diren lan guztien artean hileko onena hautatzeko unea iritsi da. Eta dakizuen moduan, pertsona ezagun baten egitekoa izaten da hori. Hilabete honetan, Naroa Agirre atletak argituko digu zein den, bere ustez, azaroko lanik onena. Dani Morcillo da bideoaren egilea. Dani biologoa da, eta irakasle aritzen da ...\nIragazi gaiaren arabera\tElhuyarren berriak (26)\nEnergia berriztagarriak (31)\nGiza zientziak (21)


A gripearen aurkako lehen txerto-sorta | Consumer\nA gripearen aurkako lehen txerto-sorta\nProduktuari ebaluazio-prozesuak egin behar zaizkio, sendagai gisa erabiltzea onartzen duen ziurtagiria lortzeko.\nDena ez da albiste txarra A gripearen inguruan. Hala, pandemiaren aurkako munduko lehen txerto-sortaren ekoizpena “arrakastaz burutu da” esan zuen Novartis multinazional farmazeutikoak. Marburg-eko (Alemania) instalazioetan egindako 10 litro produktu inguru dira. Orain, ebaluazio-prozesuak egin beharko dira, pazienteei sendagai gisa erabiltzeko baimena ematen duen ziurtagiria lortzeko.\nFarmazialariak azaldu zuenez, txertoa sortzeko bioteknologiako azken aurrerapenak erabili dira, eta, horri esker, “birusa identifikatu zen unean” hasi ahal izan zen produkzioa, A/H1N1 anduia arrautzetan hazteko egokitu beharrik gabe, teknologia tradizionalek txertoak ekoizteko eskatzen duten aurretiazko urrats bat.\nEkoizpen-sistema horren beste abantaila bat da txertoen fabrikazioa azkar handitzea eta astean milioika dosi ekoiztea ahalbidetzen duela. Gainera, Novartis horrelako bigarren instalazio batzuk eraikitzen ari da Holly Spring-en (Estatu Batuak), Estatu Batuetako Osasun Ministerioarekin lankidetzan.\nAndrin Oswaldek, Novartis-eko Txertoen eta Diagnostikoen Dibisiokoak, esan zuen konpainiak datorren uztailean txertoaren saiakuntza klinikoak egitea aurreikusten duela eta udazkenean saltzeko lizentzia lortzea espero duela.\nEspainian, Gobernuak eta autonomia-erkidegoek lehen pausoa eman dute A gripearen aurkako txertoak lortzeko. Trinidad Jiménez Osasun ministroak sendagai horren garapenean lan egiten duten botikekin aurreakordioa iragarri zuen, “behar duen biztanleria” babesteko behar adina dosi lortzeko. Lehenengo kalkuluen arabera, Espainiako biztanleen %25 eta %30 artean egon liteke, 12 eta 16 milioi pertsona artean.\ngripe-eu instalaciones-eu lote de vacunas-eu medicamento-eu Novartis-eu


Cash Game Allin Checker: Kalkulatu probak lineako poker cash jokoetan allin bati deitu aurretik\nLehendik ere bazenekien garrantzia kalkulatu probabilitateak a deitu aurretik lerrokatu al poker konektatuta?\nHemen gaude patua tentatzeko software berri batekin kalkulatzeko Probabilitateak a irabazteko lerrokatu Texas Hold'em-era.\nZenbat aldiz aurkariaren preflop allin aurrean, batez ere esku nagusirik ez baduzu, aurkitu al zara dilemarik klasikoenen aurrean: Call or Fold?\nEskerrik asko Cash Game Allin Checker jada ez duzu horrelako zalantzarik izango!\nLineako poker programa honek zure deiak, epe luzera, jakina, diruaren (EV +) itxaropen positiboa badu ulertzen lagunduko dizu.\nPokerreko probabilitateak kalkulatzea: erabili mahai berdean\nNola erabili Cash Game Allin Checker? Oso erraza: sartu bi eremuetan Eskutik hasita hasierako txartelak eta markatu aukerak Egokitua / egokitu gabea kartak palo berekoak diren edo ez.\nEremuan Aurkariak (mahaian aurkari aktiboak), zure ondoren hitz egin behar duten jokalari kopurua sartuko duzu, noski, joan den jokalaria barne.\nAzkenean, zelaian Deitu zenbatekoa, zure deiaren kostua sartu behar duzu.\nProbabilitateak kalkulatzea: cguztiak ala tolesten?\nBotoian klik eginez Begiratu zure aukera, zure eskuko irabazi portzentajea (% Irabazi) ikusiko duzu, baina zure azken ekintza zehaztuko duen gauza laukian adierazitako balioa izango da. Eltzeak izan behar du, eltze kopurua benetan adierazten duen gutxienez (gutxienez) bada Cash Game Allin Checker, konfiantzaz deitu dezakezu zure aurkariaren allin, nahiz eta guztiz marjinatuak iruditzen zaizkizun bi karta izan.\nZergatik? Zeren adibidez lineako pokerrako software hau erabiltzen baduzu ikusiko duzu 8 eta 7 bezalako eskuekin 5 aurkariren aurka egokitzen ez den denboraren% 14 irabaziko duzula, allin jokatzeak 2,5 euro (edo dolar) balio dizula eta pot-a deiaren lehenengoa gutxienez 18 euro da, esan nahi du deiaren aurretik bere zenbatekoaren% 14 modu eraginkorrean jartzen ari zarela, beraz, epe luzera horrek abantaila ekonomikoa ekarriko dizu, potuaren gehiegizkoaren berdina. softwaretik kalkulatutako 18 euroekin alderatuta.\nEstrategia berri bat probatzeko, adibidez, tresna hau erabil dezakezu lineako diru jokoetan mikro mugak dauden poker jokoetan, behar bezala ezaugarriak dituzten lerroetara deitzera (edo sortzera) joateko, abantaila lortzeko berme matematikoarekin. epe luzera aldia (EV +).\nProgramak gustatzen zaizkizu ThatsLuck? Ez galdu aukera argitalpenen berri izateko eta harpidetu zaitez ► Youtubeko kanala, beti atariko software berri guztiei buruz denbora errealean jakinaraziko zaizu.\nFitxategia deskargatzea\tAllincheck.zip - 2 MB


Andaluziak txirlaren plana onartu du | Consumer\nAndaluziak txirlaren plana onartu du\nArrantza Planak Cádizko Golkoan egingo da.\nNeurri horren bidez, Andaluziako flotak arrantzale portugaldarrek arrantzan jarraitzen zuten bitartean jarduerari uzteak eragindako gatazkak saihestuko dira. Hortaz, urtero maiatzaren 1etik ekainaren 15era bitarte izanen da debekualdia. Espeziea berreskuratzeko debekuarekin batera, onartutako beste neurri bat GPSan oinarritutako ontziteria kokatzeko sistema bat ezartzeko betebeharra da.\nOntzitik atoian eramandako arrastoen arte tradizionalei dagokienez, sare metalikoko argi sare batek osatutako "copoa" erabiltzea baimentzen da. Harrapaketa-tarteei dagokienez, egun baliodun bakoitzeko 100 kilo utziko zaizkie atoian eramandako arrasto-ontziei eta 200 kilo draga hidraulikokoei. Lehenengoei 100 kilotik 200era bitarteko tara handitzeko aukera ematen zaie, Arrantza Zuzendaritza Nagusiari aldez aurretik eskatuta, betiere haria harrapatzeko soilik erabili nahi badute.\nKomertzializazioa hobetzea da Jarraipen Batzordeak landu duen beste gaietako bat. Alde horretatik, Arrantza Sailaren eta arrantza-produktuen erakundeen artean lan egitea erabaki da, salmenta-mekanismo berriak bilatzeko eta abian jartzeko, bai eta lehendik dauden kanalak hobetzeko ere.\nNeurri horien guztien bidez, Cádizko Golkoko populazioak jasaten duen gehiegizko arrantza saihestu nahi da; izan ere, harrapaketarako behar den gutxieneko neurria baino handiagoa da indibiduoen %2 bakarrik.\nandaluzia gehiegizko arrantza golfo de cádiz-eu txirla


Marrakechen jaio zen, 1953an, Frantzian Fisika ikasi zuen eta gero Parisko FEMISko zine-tailer batean parte hartu zuen. Argazkilari gisa ibilbide ospetsu bati ekin zion, eta 1989an, bere lehen film laburrak egin zituen, gero dokumental formatuko beste batzuk zuzentzeko. Adieu, forain (1998) filmaz ekin zion film luzeen zuzendaritzari, Casablanca eta Montpellierreko jaialdietan saritua izan zena. Bere bigarren film luzea, Le cheval de vent (2001), Donostiako Zinemaldian iaz erakutsi zen, ?Bizilagun eta adiskide artean? atzera begirakoaren barnean, eta Rabateko zine-jaialdian Hassan II.a Sari Nagusia eskuratu zuen.


Elukubrazioak - - euskalerriairratia.eus\nAsier Azpilikueta 2018-03-13 13:26\nEspainiako polizia batek eta bere semeak eraildako okinak Angel Berrueta zuen izena. Baina "Angel" baino ez da azalean ageri. "Berrueta" ez dago. Eta gogoratu dut niri egokitu zitzaidala Berria egunkarian hilketa haren kronika egitea. Eta lotsatu naiz. Lehenbiziko artikulu hartan gaizki idatzi bainuen bere abizena, eta U behar zuen tokian O paratu nuen.


CIAk milioika tuit eta komentario behatzen ditu egunero\nAEBko Inteligentzia Agentzia Zentralak egunero bost milioi tuit inguru gainbegiratzen ditu.\nNinja bibliotekariak deituriko AEBtatko CIAko ikerlariak jendeak atzerrian argitaratzen duen informazioa gainbegiratzen du egunero.\nTalde honek Etxe Zuriari tuit, egunkarietako artikulu eta Facebookeko aktualizaizoen berri ematen dio.\nEgunero bost milioi tuit inguru behatzen dituzte. Bestalde, talde honek, telebistako albisteak eta irratiak ere behatzen ditu, baita interneteko chatak ere, hau da, jendeak sartzeko eta zerbait jartzeko aukera duen oro.\nArabiarrez edo mandarinez, sumindutako tuit bat edota landutako bloga. Ikerlariek era guztietako informazioa jasotzen dute, sarritan hizkuntza autoktonoan.\nOsama Bin Laden hil zuen operazioaren ostean, esaterako, bertan zegoen gogo-aldartea gainbegiratu zuten unean bertan, jendearen uste eta sentsazioak.\nEgiptoko errebolta sortzen ari zela ere ikusi zuten, baina ez omen zekiten zehazki noiz egingo zuen eztanda, dio taldeko zuzendariak, Doug Naquinek. Iragarri zuten sare sozialak Egipton bezalako tokietan erregimenarentzat mehatxua izan zitekeela, esan du elkarrizketa batean.\nIkerlari gehienak Virginian daude eta askotariko gaiak gainbegiratzen dituzte, internetera txinatarrek duten sarbidea barne. Mundu osoan zehar dauden AEBetako enbaxadetatik ere egiten dute lan ikerlari hauek.\nAnalisia Barack Obama presidentearentzat igortzen duten eguneroko txostenean gehitzen omen dute.\nInformazio gehiago:Eitb: CIAk milioika tuit eta komentario behatzen ditu egunero


Arantxa Tapiak Urola bisitatu du kooperatibaren azken berrikuntzak ezagutzeko asmotan — TUlankide MONDRAGON\nUrola kooperatibako ordezkariak, Arantxa Tapia, Ekonomiaren Garapena eta Azpiegituretako sailburuarekin eta Larraitz Gezala, prensa arduradunarekin.\nPasa den urtarrilaren 17an hurbildu zen Eusko Jaurlaritzako Ekonomiaren Garapena eta Azpiegituretako sailburua Urola kooperatibara. Izan ere, 2018an kooperatiba honek "Urteko Pyme berritzailea" aitorpena jaso zuen eta bertatik bertara ezagutu nahi izan du bere jarduera.\nBisita Urolako ordezkariek zuzendu zuten, beraien artean: Jose Luis Fernandez, zuzendari orokorra; Gurutz Galfarsoro, I+G arloko zuzendaria; Juan Carlos Odria, Urolako lehendakaria eta bertan izan zen Juan Angel Garcia, MONDRAGONeko lehendakariordea.\nBisitan zehar Urolak garatu dituzten azken berrikuntzak ezagutu zituen, 4.0 Industriaren baitan garatutakoak, batik bat Zerbitzu Aurreratuen arlokoak. Era berean, "lainoan" igotzen duten informazioa eta bere kudeaketaz ere mintzatu ziren, plastikozko ontzien fabrikazioarekin lotutako prozesuarekin lotuta.\nHalaber, enpresak etorkizunera begira dituen erronkak eta plan estrategikoaren ezaugarri nagusienak ere aztertu zituzten.


Kaos orok behar du antolamenduren bat, oso-oso desmadratua bada ere. Bale, ba Sanferminetako marko finko hori, Iruñean peñak dira; elkarte hauen helburua (ez bakarra, ordea) horixe da: beren bazkideei Sanferminetarako azpiegitura zerbait ematea. Gero, jakina, gauza ez da hortan gelditzen eta urte guztian segitzen dute beste jarduera gastronomiko-kultural eta kirol alorreko batzuk, baina inoiz ahaztu gabe Sanferminetako elkarteak izatea dela beren sorrera.\nPeña gehienek lokala Jarautan daukate, Sanfermin "sakon"enaren santutegia. Izan ere, hauxe da beste zerbitzu bat beren Sanfermin eskaintzan: taberna fin batzuk, zezenetarako elkartu, kopak hartu, jan, edan eta gau guztian mozkortu eta dibertitzeko. Ia hogeita lau ordu egoten dira irekita.\nGainerakoan peñak ez dira hiriaren islada bat, ezta nahi ere. Ez dira 5.000 soziotara ailegatzen. Baina udalarekin nekez eta dolorez negoziatzen ari direnean dirulaguntza murritx bat, beti gauza bat izaten dute beren alde: mundu guztiak dakiela festaren osagai ezinbestekoa direla.\nZER EGITEN DUTEN SANFERMINETAN Peñak jaun, jabe, errege eta gobernadore dira eguterako zezenketan; eguterako zezenketa peñen garaipena da. Han, zein bere pankartaren azpian babestuta eta zein bere blusoi berezgarria soinean, peñak jainko dira plazaren gainean, hau da: unibertsoaren gainean.\nHorrez gain, kaleko musikaren protagonista nagusia dira: egia da gero eta txaranga profesional gehiago izaten direla, udalak ordainduak, eta egia ere da batzuetan hobeki jotzen dutela, baina ez du axolik: ez dago konparaziori. Peñen musika burrunbaririk gabe, goizeko ordu txikiak arte kaleak eta kaleak dantzan jartzen dituen hori gabe, festa hau ez litzake den bezalakoa izanen. DATUAK\nIruñeko hamasei peñak tradizionalak dira, baina ez hain aspaldikoak: zaharrena, La Única, 1903an sortu zen.\nFederazio batean bilduta daude eta aldizkari bat argitaratzen dute. Horretaz gain, peñen inguruko informazioa biltzen duen web orri bat ere badute, sanferminen inguruko eta bertzelako kontuak azaltzen dituena. Ez dira inmobilistak: izugarri aldatu dira; hala behar zuen, zera, elkarteok berez kaosa administratzeko jaio direlarik. Aspalditik emakumeak onartzen dituzte. Sanferminak jada ez dira "matxo-aren azken gordelekua", Hemingway-en hitzetan esateko, eta peñak ere ez. Peñetako lokalak, gainera, aldatu egin dira, ez dute ja lehengo Ali Babaren Kobazulo itxura hura: geroz eta itxura txukun eta harkorragoa dute. Zibilizazioa ez da gelditzen, inperioko bazterrik urrunduenetan ere.\nA! Atzerriko peña bakan batzuk badaude


Gaztebizz - Gazte Informazioa - Nazioarteko Mugikortasuna - Aholkuak\nHizkuntza bat ikasi : Aholkuak\nHizkuntza barri batek erralitate desbardinetako ateak zabalduko deutsuz, pentsateko era barriak, pertsona barriak eta bizi-esperientzia desbardinak.\nHorretarako denborarik ez? Motibazinoa faltan? Ezin aurrera egin? Hizkuntza barri bat ikasteak gogoak eta denbora eskatuten dau. Baliteke hizkuntza bat ikastearen ideia hori zeurea bakarrik ez izatea. Zeure gurasoen ideia izan bada ere, zeuk ikasiko duzunez, zeure motibazinoa lantzea ezinbestekoa da.\nHizkuntza barri bat ikasteko "egin behar dot" esatetik "egin nahi dot" esatera pasatu behar zara. Horretarako, hizkuntzagaz maitemindu behar zara. Murgildu zaitez!. Etxerako lanak egitea eta klasera joatea ez da nahiko. Hizkuntza bat hori baino gehiago da, zorionez! Lehenengo momentutik ikasten zabilzen hizkuntza barri horretan bizitzeko pausuak emon eizuz.\nHizkuntzekaz, bizitzan gertatzen dan moduan, beldurrik, alferkeririk eta lotsarik ez da behar. Irakurteko, idazteko, entzuteko eta berba egiteko edozein aukera erabili eizu. Zertarako ikasi hizkuntza bat, erabilteko orduan lotsatzen bazara? Ikasten bazabilz, inork ez dau espero izango zeuk dena zuzen esaterik. Hizkuntzen funtzinoa komunikatzea da, beraz, akatsak normaltasunez hartu eizuz! Ahal dozun lasterren hasiz gero, zeure aurrerapausoetaz ohartuko zara.\nMusika: ikasi eizuz hzikuntza horretan gustoko dozuzan kantuak, motibazinoa era naturalean lantzeko.\nAprobetxatu eizuz denbora tarteak -autobusean, trenean, itxaroten zagozanean...- berba barriak ikasteko. “Memory cards” erako txarteltxoak prestatu eizuz, alde batean idatzi gura dozuzan hitzak eta beste aldean esanahia. Jolas bat izango balitz lez erabili.\nIrratia: nahiz eta askorik ulertu ez, irratia entzuteak belarriak zabalduko deutsuz, ulermena hobetuz.\nInternet: hizkuntza guztietara ateak zabaltzen deuskuz, era guztietako edukinak eskainiz: bideoak, irratia, TV online eta gai interesgarrietako webguneak ere.\nUmeentzako liburu eta ipuinak: ikasteko era paregabea da, esaldi laburrak erabiltzen dabezalako. Irudiek ere testuingurua ulertzen laguntzen dabe.\nZure sakelako telefonoan ere: telefonoaren hizkuntza alda ezazu, guztiz murgilduteko!\nZure maila hobetzen badoa, saiatu zaitez interesatzen jatzuzan gaiei buruz hizkuntza berrian irakurtzen. Sukaldaritza, kirola...\nHizkuntzak zelan ikasi (ES) ( 2.21Mb)


Pierre Pradier - Wikipedia, entziklopedia askea.\nPierre Pradier (Biarritz, 1933ko uztailaren 2 - 2003ko apirilaren 25) Euskal Herrian jaiotako mediku anestesista izan zen. Medikuntzaren arloan lan egiten duten elkarte eta erakundeetan (Mugarik Gabeko Medikuak, Médecins du Monde, Osasunerako Mundu Erakundea, Gurutze Gorria) ardura garrantzitsuak izan zituen eta Europar Legebiltzarrean diputatua izan zen.\nHautetsia: 1994 European Parliament election\nBiarritz, 1933ko uztailaren 2a\nBiarritz, 2003ko apirilaren 25a (69 urte)\nEzkerreko Alderdi Erradikala\n2 Euskal Herriaz\nBiarritzen jaio zen medikuntza eta farmazia (aita farmazialaria izan zen) munduarekin loturak zituen eta dituen eskuineko familia katoliko batean; lau neba-arreba zituen: Bernard, Zazou, Jean eta Brigitte. 1944 eta 1948 artean Sarlateko (Okzitania) Jesusen Konpainiako kolejioan ikasi zuen. 17 urterekin medikuntza ikasketak hasi zituen Parisen; Aljeriako independentziaren aldeko manifestazioak antolatzen ibili zen eta Medikuntza Fakultatean UNEF (Union nationale des étudiants de France) elkarteak lortu zuen nagusitasunean zerikusia izan zuen. 27 urterekin, Aljeriako Independentziaren Gerraren garaian hara bidali zuten mediku. Parisera itzuli eta 1962an Danièlerekin ezkondu zen.\nBaionako erietxean lanpostu baten esakintzari erantzun zion eta Biarritzen bizi ziren; 1966an SAMU (Service d'aide médicale urgente) eta metadona zentrua sortu zituen Baionan. Goi mailako ardurak izan zituen medikuntzaren arloan giza-laguntza lantzen duten zenbait elkartetan: 1973tik 1979ra Mugarik Gabeko Medikuak (Médecins sans frontières, MSF) elkartean egon zen eta Bernard Kouchnerrek bultzatutako aurrekotik bereizi zen Médecins du Monde (MDM) delakoaren sortzaileetakoa izan zen 1979an. Azken honekin Nikaragua, Kosovo, Palestina edota Afrikan ibili zen. Elkarteko presidente (1983-1985), zuzendari orokor (1992-1994) eta harrezkero ohorezko presidentea izan zen. Osasunerako Mundu Erakundearen izenean Palestinan egon zen (1989-1992) eta El Salvador (1979an ere egona zen), Vietnam, Laos eta Bosnian erakundearen delegazioen buru izan zen.\nEuropar Legebiltzarreko diputatua (1994-1998) aukeratu zuten Bernard Tapie buru zen Energia Erradikala (Énergie Radicale) zerrendan; bere legebiltzarkide lanean kartzeletako egoeraz aritu zen. Urte horietan Bernard Kouchnerrek sortutako AAH (Association pour l'action humanitaire) elkarteko kide egin zen. Aipatu elkarte guztietako partaide zela bisitatu dituen beste leku batzuen artean hauexek daude: Txinako itsasoa (boat people vietnamdarren alde), Djibuti, Kongo, Tanzania, Haiti, Libano (bere lehen misioa, 1975ean MSFrekin), Ruanda, Burundi, Armenia...Bere azken ardura delegazio baten buru izanik Kosovon izan zuen (2000ko otsaila-apirila); NBEren aginduz osasun arloko lehentasunak markatzeari ekin zion; azken lana Frantziako Gurutze Gorrian bete zuen, kanpoko operazioetako arduradun izan zelarik.\nDanièle emaztearekin hiru seme-alaba izan zituen: Mathilde, Miren eta François. 2001ean Gurutze Gorrian lan egiten zuelarik minbizia hasi zitzaion eta 2003an hil zen.\nMunduan zehar pasatutako edota Parisen bizi izandako aldiez gain beti harreman estua gorde izan zuen Biarritzekin; Jean Jaurès bulebarreko villa Guernika bere etxean sarritan egoten zen kide zen elkarteetako lagunak hartzen. Tokiko politikagintzan ere esperientzia batzuk izan zituen: 1968an kide zen Alderdi Sozialista Batuaren (Parti socialiste unifié, PSU) hautagaia izan zen Baiona-Biarritz barrutian eta %3,5 erdietsi zuen; beste aldetik, hurbiltasun pertsonalagatik Jakes Abeberri abertzaleak gidatzen zuen Biarritz Bestelakoa-Biarritz Autrement zerrendatik kontseilari atera zen.\nHala ere, abertzaletasunetik urrun ikusten zuen bere burua, eta munduan zehar izan zituen esperientzien ondorioz (Bosnia, Kosovo) estaturik gabeko herrietako nazionalismoen kontrako jarrera hartu zuen, estatu-nazioetan oinarritutakoekin hain gogor agertu gabe; Europar Legebiltzarrean hurkoen zituenen artean antzeko ikuspegi nazionala defendatu duen José María Mendiluce PSOEko diputatua egon zen. Talde armatu paramilitarren (ETA, Iparretarrak, IRA, FLNC) ekintzen oso kontrakoa izan zen; aldiz, Gabi Mouesca IKko kidearekin harreman estua landu zuen eta kartzelatik ateratzearen alde egin zuen.\nMaurice Goldring: Pierre Pradier, un homme sans frontières, Atlantica, Angelu, 2004. ISBN 2-84394-738-3. Artikulurako erabili den iturri nagusia.\n↑ Ezkerrean kokatzen den ikasle elkartea.\nOsasunerako Mundu Erakundea\n(Frantsesez) Berari buruzko webgunea.\n(Frantsesez) 1994an Renaud Girardekin Ruandaz eztabaidatzen.\nAzken aldaketa 11 urria 2019(e)an, 17:43(e)tan